Президент топшириғи бажарилди: UzAuto Motors йил бошидан буён 108 300 дан ортиқ автомобилни ўз эгаларига топширди – Газета.uz\nКорхоналар ва таъминот тармоқларининг технологик жараёнларини оптималлаштириш туфайли UzAuto томонидан 108 300 дан ортиқ автомобиль ўз эгаларига топширилди.\nLotinchada 18 май 2022, 13:00 Жамият Реклама\n16 май куни Монополияга қарши курашиш қўмитаси ва унинг ҳудудий бўлинмалари томонидан 2022 йилнинг биринчи чорагида амалга оширилган ишларга бағишланган АОКА матбуот анжуманида қўмита раиси Шахруҳ Шарахметовга журналистлар томонидан, UzAuto Motors’нинг 1 майга қадар автомобиль сотиб олишда навбатларни бартараф этиш бўйича президент топшириғи бажарилишида қўмита назоратни ўз қўлига оладими, дея савол берилди.\nUzAuto’нинг яна бир бор маълум қилишича, жаҳон бозорининг пандемия билан боғлиқ олдиндан айтиб бўлмайдиган ҳозирги, шунингдек логистика ва геосиёсий муаммолар кузатилаётган шароитида хомашё ва автомобиллар нархининг ошиши, ишлаб чиқариш ҳажмининг қисқариши, заводлар фаолиятининг тўлиқ тугатилиши ёки қисман ёпилиши, ходимлар сонининг қисқартирилиши ва катаклизмларнинг бошқа салбий оқибатлари ҳақида хабарларнинг мунтазам ўқилиши одатий ҳолга айланди. Автомобиль саноатининг юқори технологияли, мураккаб жараён эканлиги ҳисобга олинадиган бўлса, автомобиль саноати тўлалигича ўз-ўзини таъминлай олмайди, унга барча глобал ўзгаришлар ўз таъсирини кўрсатади.\n15 февраль куни президент Шавкат Мирзиёев раислигида автомобиль саноати масалаларига бағишланган йиғилишда бир қатор муҳим қарорлар қабул қилинди. Хусусан, давлат раҳбари 2022 йилнинг 1 майига қадар автомобиль сотиб олишда юзага келган навбатлар билан боғлиқ муаммоларни тўлиқ бартараф этиш бўйича топшириқ берди.\nКомпания бозорни керакли миқдордаги автомобиллар билан тўлдириш учун барча саъй-ҳаракатларни амалга оширмоқда. Технологик жараёнлар ва ишлаб чиқариш қувватларини оптималлаштириш кунлик ишлаб чиқариш ҳажмини 963 донадан 1037 донагача (8 фоизга ўсиш) ошириш имконини берди.\nПандемияга қадар бўлган ишлаб чиқаришга эришиш бугунги кунга келиб, йил бошида шартнома тузилган автомобиллар умумий сонининг 121 фоизини истеъмолчиларга шартномада кўрсатилган муддатдан бир неча ой олдин топшириш имконини берди. 2022 йил бошидан ҳозирги кунга қадар 108 300 дан ортиқ автомобиль ўз эгаларига топширилди\nГлобал ва геосиёсий инқирозлар шароитида компания томонидан кўрилган барча чора-тадбирлар захира яратиш имконини берди. Бугунги кунда дилерлик марказларида 1 700 донага яқин автомобиль, шу жумладан, 700 донадан ортиқ Nexia автомобили мавжуд.\nБелгиланган мақсадларни амалга ошириш учун саноат томонидан бир қатор кескин чора-тадбирлар қабул қилинди. UzAuto Motors томонидан автомобилни етказиб бериш муддатини қисқартириш учун янги комплектациядаги Cobalt Optima автомобилини ишлаб чиқаришни бошлади.\nШунингдек, март-апрель ойларида ишлаб чиқариш ҳажмини ошириш учун қўшимча 4200 дона автомобиль ишлаб чиқариш учун ҳаво йўллари орқали 656 тонна бутловчи қисмлар олиб келинди. Uzbekistan Airways АЖ билан келишилган ҳолда, энг муҳим автокомпонентларни етказиб бериш учун чартер рейслари ташкил этилди.\nИшлаб чиқаришнинг узоқ муддатли пасайишига микрочипларни ўзида мужассам этган компонентларнинг олдиндан яратилган захираси йўл қўймади. Юк ташиш муаммолари ҳукумат даражасида ҳал қилинди. Логистика занжирларини оптималлаштириш Корея Республикасидан бутловчи қисмларни етказиб бериш вақтини 45 кундан 38 кунгача қисқартириш имконини берди, Хитойдан юкларни темир йўлдан автомобилга ўтказиш эса транзитни 55 кундан 20 кунга қисқартирди.\nУшбу ва бошқа мисли кўрилмаган чора-тадбирлар автомобиль бутловчи қисмларини максимал даражада етказиб беришга имкон берди, бу эса ўз навбатида заводнинг узлуксиз ишлашини таъминлади. GM International президенти Стивен Кифер ва бошқа бир қатор микрочип ишлаб чиқарувчилар билан олиб борилган музокаралар яримўтказгичларни қўшимча етказиб бериш ва инқироз даврида прогноз қилинганидан кўпроқ автомобиль ишлаб чиқариш имконини берди. Етказиб берилган микрочиплар ҳажми 14 000 дан 20 000 га оширилди\nҲамкорлар билан олиб борилган музокаралар натижасида, шунингдек импорт қилинадиган Lacetti автомобили учун бутловчи қисмлар етказиб бериш ҳажмини 6 000 донадан 8 000 донагача, Damas автомобили учун эса 6 000 донадан 8 000 донагача оширилди. Бундан ташқари, ишлаб чиқариш ҳажмини ошириш имконини берувчи 30 дан ортиқ етишмаётган бутловчи қисмларни етказиб берувчилар билан келишувга эришилди.\nИшлаб чиқаришда технологик жараёнларни такомиллаштириш ҳамда роботлаштириш, шунингдек пайвандлаш линиясидаги жараёнларни оптималлаштириш ҳисобига, Lacetti автомобилининг кунлик ишлаб чиқариш ҳажми 28%га, Cobalt автомобили 22,5%га ошди. Бундан ташқари, қуритиш печини кенгайтириш ва кузовнинг пастки ҳимоя қатламини қайта ишлаш жараёнини яхшилаш орқали бўёқлаш цехининг такомиллаштирилиши натижасида, ишлаб чиқариш ҳажмини 15%га оширишга муваффақ бўлди.\nUzAuto Motors 5 мингдан ортиқ машинани ўз вақтида етказиб бермагани учун пеня тўлайди 24 май 2022, 13:26


Тошкентда уй-жой нарҳлари 30 фоизга арзонлади\n27 июн 2022, Тошкент вақти: 14:38\nЎзбекистон пойтахти иккиламчи уй-жой бозоридаги нархларни кузатиб келаётган баъзи компаниялар жорий йил баҳоридан бошлаб нархлар муттасил пасаяётгани ва бугунга келиб тақрибан 30 фоизгача тушиб кетганини қайд этди.\nУй-жой олди-сотдиси билан шуғулланувчи тошкентлик риэлторлар нархлар пасайиб кетганини пулнинг қора бозорида сўм қадрининг кескин тушиб кетгани ва натижада аҳоли харид қувватининг заифлашиб кетгани билан изоҳламоқда.\n840 дан 630 га\nНархлар кескин пасайгани, ҳатто, қулагани Тошкентдаги Shahar.uz кўчмас мулк агентлиги ўз сайтида эълон қилган диаграммаларда яққол кўринади.\nПойтахтнинг ҳар бир туманидаги вазият акс этган диаграммалардан Юнусободга оидида 2 хонали квартиранинг 1 кв.метри апрель- майда 840 долларга кўтарилганини, шу кунларда эса, 620-630 долларга тушиб қолганини, бу тенденция 1, 3, 4 хонали квартиралар учун ҳам характерли эканини кўриш мумкин.\nshahar.uz сайтидан олинди\nТошкентликлар эски квартирани олганда ҳам, сотганда ҳам, одатда, нархни квадрат метрдан чиқармайди, балки квартирани “кўтарасига” баҳолайди.\nShahar.uz нарх белгилашнинг бу усулидаги ўзгаришни ҳам диаграммага солган. Унда Юнусободдаги 2 хонали квартиранинг сўнгги ой ичида ўртача 44 минг доллардан 34 минг долларга тушиб кетгани акс этган.\n1 дан 4 га\nCredo Max Estimation МЧЖ Тошкентдаги уй-нархлари динамикасини 4 та параметр бўйича:\nқурилиш материаллари тури,\nквартирадаги хоналар сонидан келиб чиқиб, 1 кв.метрнинг нархи,\nпанелли уйлардаги квартиранинг 1 кв. метри нархи,\nғиштин уйлардаги квартиранинг 1 кв. метри нархи параметрлари бўйича ойма-ой кузатиб келади.\nCredo Max Estimation ҳисоботларида ҳам турар-жой март-апрелдан бошлаб барча параметрлар бўйича ой сайин 1 фоиздан 4 фоизгача арзонлаганини кузатиш мумкин.\nОзодлик саволларига жавоб бераркан, Тошкентдаги бир қатор риэлторлар юқорида келтирилган маълумотларни тасдиқлади.\nShahar.uz маълумотида Юнусободда 3 хонали квартиранинг 1 кв. метри августдаги 850 доллардан шу кунда тақрибан 740 га тушиб қолганини кўриш мумкин.\nАртём исмли риэлтор билан боғланиб, Юунусободдан кв. метри 650 долларли квартира топиб беришни илтимос қилдик. Артём “ҳаракат қиламан”, деди. Албатта, у потенциал мижозни йўқотмасликка ҳаракат қилаётган бўлиши мумкин. Лекин, агар нархлар августдаги дарада бўлганида, хоҳишимизни билгач, у биз билан гаплашишни ҳам истамаган бўларди.\nАтём нархлар тушиб кетганини эътироф этди.\nЎзини Михаил, деб таништирган риэлтор квартиралар қанчага арзонлади, деган саволга ҳатто ўта аниқ рақам айтди:\n- Ёз бошидан бери 27 фоизга арзонлади, деди Михаил.\nАлбатта, Михаил айтган 27 фоиз – ўртча кўрсаткич. Чунки у айтганидай, “битта йўлакдаги иккита бир хил квартиранинг нархи икки хил бўлиши мумкин”.\nНархлар квартиранинг қайси мавзеда эканлигига боғлиқ эканлигини ҳам ёдимизга солди у.\n70 000 ва 35 000\nМихаилнинг айтишича, Миробод туманида бозор атрофидаги домлардан 3 хонали квартирани 60 – 70 минг долларга сотиб олиш мумкин. Лекин худди шундай квартирани Сирғалида 35 минг долларга ҳам олиш мумкин.\nОзодлик гаплашган риэлторлар – Артём ҳам, Михаил ҳам квартиралар нархлари тушиб кетганини қора бозорда сўм қадри тушиб кетгани билан изоҳлади.\nЖорий йил майи иккинчи декадасида АҚШ доллари Ўзбекистон қора бозорида 5000 сўмлик довондан ошган эди.\nОктябрнинг учинчи ўн кунлиги бошида эса, АҚШ доллари 6000 сўмлик марра забт этди.\nШу кунларда қора бозор ҳарорати бироз пасайган, лекин бу пасайиш уй-жой нархларига таъсир ўтказиш даражасида эмас.\nРиэлтор Михаилнинг айтишича:\n- Нархлар пасайишда давом этмоқда. Кундан кунга пасаймоқда, тўхтай демаяпти.


Тадқиқот: Ўзбекистонда сўровдан ўтказилган аёлларнинг 43% - уй зўравонлиги қурбони - Anhor\nAnhor Все посты Тадқиқот: Ўзбекистонда сўровдан ўтказилган аёлларнинг 43% – уй зўравонлиги қурбони\nТадқиқот: Ўзбекистонда сўровдан ўтказилган аёлларнинг 43% – уй зўравонлиги қурбони\nЎзбекистонда сўровдан ўтказилган аёлларнинг 43% оилада зўравонликка учраганини маълум қилган. Хусусан 18 ёшдан 57 ёшгача бўлган аёллар зўравонлик қурбонига айланган. Бу ҳақда “Олий иқтисодиёт мактаби” Миллий тадқиқотчилик университетининг талабаси Элина Рустамованинг тадқиқот ишида сўз боради.\nСўровда Ўзбекистондан 16 ёшдан 66 ёшгача бўлган 400 дан ортиқ аёл қатнашган. Респондентларнинг кўпчилиги – пойтахтда ва республиканинг йирик шаҳарларида истиқомат қилувчи олий маълумотли аёллардир. Сўров ўтказилган пайтга респондентларнинг 61% қонуний никоҳда бўлган, 23% – фуқаролик никоҳида яшаган, 15% – ажрашган, 1% эса – бева бўлган.\nСоциологик тадқиқот натижалари респондентларнинг аксарияти (83%) аёллар устидан зўравонлик муаммоси Ўзбекистонда кенг тарқалган деб ҳисоблайди. Бунда сўровдан ўтказилганларнинг 43% эри ёки бирга яшайдиган шериги томонидан зўравонликка учраганини тан олган. 18 ёшдан 57 ёшгача бўлган аёллар зўравонлик қурбонига айланган. Уларнинг кўпчилиги қонуний никоҳда ёки рўйхатга олинмаган муносабатларда туради, олий маълумотли ва ишлайди.\nАёлларнинг 30% дан ортиғи бирга яшайдиган шериги билан муносабатларда зўриқиш, хавотир ва ишончсизликни ҳис қилишини қайд этган. Респондентларнинг 40% дан ортиғи турмуш ўртоқлари ёки бирга яшайдиган шериклари уларнинг бирор жойга эркин бориш ҳуқуқини чеклар экан. Масалан, аёллар, туз-тез ота-онасиникига бора олмаслигидан шикоят қилган. Эрлар томонидан қўйиладиган энг кенг тарқалган чекловлар орасида ўзини-ўзи намоён этишга, ижтимоий тармоқлардан фойдаланишга, қарама-қарши жинс вакиллари билан мулоқот қилишга ва ёрқин либослар кийишга қўйилган тақиқларни кўрсатиш мумкин.\nШунингдек, тадқиқот давомида стереотиплар ва патриархал қарашларга учраган респондентларнинг кичикроқ фоизи ҳам аниқланди. Бундан қуйидаги саволга берилган жавоблар далолат бермоқда: “Нима деб ўйлайсиз, хотинини боқадиган эрда унинг устидан муайян ҳукмронликка эга бўлиш ҳуқуқи борми?”. Ушбу саволга аёлларнинг 2% “ҳа, бор” деган жавобни берган, 10% эса жавоб беришга қийналган.\nАёлларга нисбатан кўрсатилаётган зўравонликларнинг содир этилиш сони фарқ қилган: респондентларнинг 21% мунтазам равишда зўравонликка учрашини, 13% – шериклари ўзини фақат бир марта шундай тутганини қайд этган. Қолган респондентлар тажовузга камдан-кам ёки бир йилда бир неча марта учрашини айтган. Аёлларнинг кўпчилиги зўравонлик асосан калтаклаш, туртиш, шапалоқ уриш шаклида намоён бўлиб, буларнинг ҳаммаси ҳақоратлар, камситишлар, баъзида эса ўқиш ёки ишлашга тўсқинлик қилиш билан кечган. Бундан ташқари, респондентлар анкетада жинсий зўравонликни ҳам қайд этган.\nАёллар ўзларини зўравонликдан ҳимоя қилишга уринганми, деган саволга респондентларнинг 44% бу борада ҳуқуқни муҳофаза қилиш органларига мурожаат этмаганини маълум қилган. Зўравонлик қурбонларининг фикрича, ҳуқуқни муҳофаза қилиш органлари муаммони ҳал қилишга ёрдам беролмайди. Бундан ташқари, аёллар эри қасос олишидан, қариндошлари ёки жамият қоралашидан кўрқиб, уйдаги гапни кўчага олиб чиқишни истамаган. Зўравонлик қурбонларининг айримлари: “милиция бундай ишлар билан шуғулланишни истамайди, эрим эса “200 доллар бераман ва яна озодликдаман” деган гапни айтади” ёки “милиция эрим билан суҳбат ўтказди ва ҳеч қандай чора кўрмади. Бир соатдан кейин эрим уйда эди”, деган фактларни келтирган.\nҲуқуқни муҳоқаза қилиш органларига ёрдам сўраб мурожаат қилган респондентларга тўхталадиган бўлсак, уларнинг кўпчилиги ушбу идора фаолиятидан қониқмаганини қайд этади.\nСўровда қатнашганларнинг 52% республикада уй зўравонлиги қурбонларига вақтинчалик бошпана, юридик ва психологик ёрдам берадиган ихтисослашган кризис марказлари мавжудлиги ҳақида билмаслиги аниқланди.\nТадқиқот давомида респондентларнинг 85% яқин танишлари ёки атрофидаги аёлларнинг эри/шериги томонидан зўравонлик ҳолатлари ҳақида ҳам гапирган. Респондентларнинг кўпчилиги жиноят кодексида оиладаги зўравонлик тўғрисида махсус модданинг йўқлиги жабрланганларнинг самарали ҳуқуқий ҳимоясини таъминлашга тўсқинлик қилмоқда. Хусусан, респондентларнинг 93% уйдаги зўравонлик учун жиноий жавобгарликни жорий этиш зарур деб ҳисоблайди.\nCOVID-19 га ижобий тести бўлган автомобилда юрувчи хорижий фуқаролар Ўзбекистонга қўйилмайди


Наманганда уйларнинг бири ёниб кетди — видео - Bugun.uz\nНаманганда уйларнинг бири ёниб кетди — видео\n12:03 | 08-11-2021\nНаманган вилояти Давлатобод шаҳридаги уйларнинг бири ёниб кетди. Бу ҳақда вилоят Фавқулодда вазиятлар бошқармаси матбуот хизмати «Bugun.uz» хабар берди.\nМаълум қилинишича, 7 ноябрь куни соат 04:33 атрофида Наманган шаҳар Фавқулодда вазиятлар бўлими 101 қисқа рақамига Давлатобод шаҳар Порлоқ маҳалла фуқаролар йиғини Навбаҳор кўчаси 20-уй 26-хонадонда ёнғин содир бўлаётгани тўғрисида маълумот келиб тушган.\nҚайд этилишича, ёнғин оқибатида яшаш уйини ички қисмдан 10 квадрат/метр жойи ҳамда қисман уй-рўзғор буюмлари ёниб, зарарланган. Юзага келган ҳолат ёнғин-қутқарувчилар томонидан соат 04:41 да бартараф этилган. Тезкор ҳаракат натижасида Давлатобод туман Фавқулодда вазиятлар бўлими ёнғин-қутқарувчилари томонидан икки нафар фуқаро қутқариб олиниб, уйнинг 50 квадрат/метр жойи сақлаб қолинган.\nТаъкидланишича, содир бўлган ёнғин натижасида куйиш тан жароҳати олиш ҳамда ҳалок бўлиш ҳолатига йўл қўйилмаган. Ҳозирда содир бўлган ёнғин юзасидан терговга қадар суруштирув ишлари олиб борилмоқда.\nЭслатиб ўтамиз, аввалроқ Намангандаги уйнинг ошхонаси ёниб кетгани хабар қилинганди. Шунингдек, Самарқандда кўп қаватли уйдаги хонадонда ёнғин чиққани ва Тошкент шаҳридаги бинолардан бири ёниб кетгани маълум қилинган.


Бу йил қазиб олинган газ ҳажми ўтган йилдагидан кўп бўлиши режалаштирилган — Teletype\nБу йил қазиб олинган газ ҳажми ўтган йилдагидан кўп бўлиши режалаштирилган\nЎзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги пресс-холида ўтказилган матбуот анжуманида “Kun.uz” мухбири Аброр Зоҳидовнинг саволига “Ўзбекнефтгаз” АЖ Бошқаруви раиси Меҳриддин Абдуллаев томонидан жавоб берилди.\nСавол: Халқимизни қийнаб турган электр энергияси ҳам адашмасам 80 фоиз газдан олинади ва бугунги кунда газнинг ўзига бўлган талаб ҳам ошиб кетяпти. Охирги маълумотларга қараганда, газ қазиб олишнинг камайиш тенденцияси тўхтатилди, дейилди. Яъни йилдан йилга газ қазиб чиқаришнинг камайиши ҳозирги кунда тўхтатилган. Ўзбекистонда газ қазиб олиш ҳажмини аниқ рақамларда кўрсата оласизми? 2020 йилда қанча газ қазиб олиш режалаштирилган?\n- 2018 йилда газ қазиб олиш ҳажми 35 млрд 400 млн куб метр бўлган, 2019 йилга келиб 33 млрд 500 млн куб метрни ташкил этган. Шунинг ўзидан ҳам кўриш мумкинки, 2 млрд куб метрга яқин пасайиш кузатилган.\nБу йил 33,6 млрд куб метр режалаштиряпмиз. Бу минимал режа, бу ошиши ҳам мумкин. Ўтган йилгига нисбатан 100 млн куб метрга оширишни режалаштиряпмиз.\nТабиий тушиш бир йилда ўртача 4,5 млрд куб метрни ташкил этади. Табиий тушишларнинг сабаблари жуда кўп. Конларимизда захираларимиз бор, лекин улар узоқроқ, инфратузилма йўқ. Шунинг учун бу йил 33,6 млрд куб метр мўлжаллаётган бўлсак, кейинги йилга 33,9–34 млрд куб метрга етказишни режалаштиряпмиз. Яъни табиий тушишни тўхтатиш, табиий тушиш 4,5 млрд куб метр бўлса, 5 млрд куб метр қазиб чиқаришни кўпайтиришимиз керак.\nDecember 2, 2020, 09:25


Ногиронлиги бўлган ёш келин-куёвлар учун имтиёзлар – MEHRTILSIMI.uz\nСаламат Авезов 07.09.2020\tFikr bildirganlar yo’q 904 кўрилди\n1. Ўзбекистон Республикаси Вазирлар Маҳкамасининг 2018 йил 12 апрелдаги «Оғир ижтимоий вазиятга тушиб қолган хотин-қизларга, ногиронлиги бўлган, кам таъминланган, фарзандларни тўлиқсиз оилада тарбиялаётган ва уй-жой шароитини яхшилашга муҳтож оналарга арзон уй-жойлар бериш тартиби тўгирисидаги низомни тасдиқлаш ҳақида»ги 285-сонли Қарори билан тасдиқланган ӊизомга мувофиқ ҳудудий ҳокимликдагит комиссияга аризага қўшимча ҳужжатларни илова қилган ҳолда мурожаат этишлари мумкин. Комиссия аризага мувофиқ оиланинг уй-жойга муҳтожлик даражасини ва бошқа вазиятларни ўрганиб арзон уй-жой олишга лойиқ деб топса қарор қабул қилади. Ушбу қарор асосида арзон уй-жой билан таъминланиши мумкин.\n2. Бугунги кунда Вазирлар Маҳкамасининг 182-сонли Қарорига мувофиқ аҳолини ижтимоий қўллаб-қувватлаш орқали даромади юқори бўлмаган ҳамда уй-жой шароитларини яхшилашга муҳтож бўлган оилалар, оғир ижтимоий вазиятга тушиб қолган хотин-қизлар, мамлакатимиз ижтимоий ҳаётида фаол иштирок этаётган ёшлар ва шу тоифадаги бошқа аҳоли қатламларига кўмаклашиш ва уй-жой шароитларини яхшилашга муҳтож оилаларни давлат томонидан қўллаб-қувватлаш мақсадида субсидия ажратилмоқда. Субсидия олиш мақсадида ариза берувчи Давлат хизматлари марказига ўзлари борган ҳолда ёки Ягона Интерактив давлат хизматлари портали орқали электрон тарзда ҳужжат топширишлари учун рўйхатдан ўтиб қўшимча ҳужжатларини тақдим этишлари мумкин. Комиссия аризага мувофиқ барча ҳолатларни ўрганиб чиқиб, субсидия ажратиш ёки субсидия ажратишни рад этиш тўғрисида қарор қабул қилади. Аризалар йилнинг 1-октябригача қабул қилинади.\n3. Ўзбекистон Республикаси Солиқ кодексининг 421-моддасига мувофиқ I ва II гуруҳ ногиронлиги бўлган шахсларнинг мулкида бўлган мол-мулк олтмиш квадрат метр доирасида солиқ солишдан озод қилинади. Мазкур имтиёз пенсия гувоҳномаси ёки тиббий-меҳнат эксперт комиссиясининг маълумотномаси асосида берилади.\nУшбу моддада кўрсатиб ўтилган солиқ имтиёзларига эга бўлган шахслар солиқ имтиёзини олишга бўлган ҳуқуқини тасдиқловчи ҳужжатларни солиқ солиш объекти жойлашган ердаги солиқ органларига мустақил равишда тақдим этади. Ушбу моддада белгиланган солиқ имтиёзлари мулкдорнинг танловига кўра фақат битта яшаш учун мўлжалланган кўчмас мулк объектига татбиқ этилади.\n4.Ўзбекистон Республикаси Солиқ кодексининг 436-моддасига мувофиқ I ва II гуруҳ ногиронлиги бўлган шахслар ер солиғидан озод этилади. Мазкур имтиёз пенсия гувоҳномаси ёки тиббий-меҳнат эксперт комиссиясининг маълумотномаси асосида берилади.\n5. Ўзбекистон Республикаси Солиқ кодексининг 380-моддасига мувофиқ болаликдан ногиронлиги бўлган шахслар, шунингдек I ва II гуруҳ ногиронлиги бўлган шахслар қисман (даромадлар қайси ойда олинган бўлса, ўша ойда ҳар бир ой учун меҳнатга ҳақ тўлашнинг энг кам миқдорининг 1,41 баравари миқдоридаги даромадлар бўйича) солиқ солишдан озод этилади. Бу имтиёз пенсия гувоҳномаси ёки тиббий-меҳнат эксперт комиссиясининг маълумотномаси асосида берилади. Солиқ имтиёзини қўллаш солиқ тўловчининг асосий иш (хизмат, ўқиш) жойи бўйича, асосий иш жойи мавжуд бўлмаган тақдирда эса – яшаш жойидаги солиқ органлари томонидан жами йиллик даромад тўғрисидаги декларация асосида солиқни ҳисоблаб чиқариш чоғида амалга оширилади. Солиқ имтиёзига бўлган ҳуқуқ йўқотилган тақдирда, солиқ тўловчи имтиёзга бўлган ҳуқуқни йўқотган пайтидан эътиборан ўн беш кун ичида бу ҳақда ундан солиқни ушлаб қоладиган юридик шахсга маълум қилиши керак.\n6. Ўзбекистон Республикаси Адлия вазирлигидан 2012 йил 27 апрелда 2356-сон билан рўйхатдан ўткан Низоимга мувофиқ I ва II-гуруҳ ногиронлиги бўлган шахсларга бепул санаторий ва курортларга йўлланмалар берилади.\n7. Ўзбекистон Республикаси Вазирлар Маҳкамасининг 166-моддасига мувофиқ ногиронлиги бўлган шахсга (ёки унинг қонуний вакилига) пул шаклида тўланадиган, ногиронлиги бўлган шахс томонидан ўз маблағлари ҳисобига сотиб олинган ногиронлиги бўлган шахсларни реабилитация қилишнинг якка тартибдаги дастурида назарда тутилган реабилитация техник воситаси ёки кўрсатилган хизматлар қиймати қопланади.\nотиб олинганлиги учун компенсация тўланадиган реабилитация техник воситалари ёки кўрсатилган хизматларга қуйидагилар киради:\n– кичик габаритли аравачалар;\n– эшитиш мосламалари;\n– ҳассалар ва қўлтиқтаёқлар;\n– реабилитация техник воситасини жорий таъмирлаш харажатлари.\nКомпенсация тўлаш учун пул маблағлари Соғлиқни сақлаш вазирлиги томонидан Махсус комиссиянинг қарори асосида туман (шаҳар) тиббиёт бирлашмасининг шахсий ҳисоб рақамига ўтказилади. Компенсация белгиланган тартибда ногиронлиги бўлган шахс яшайдиган жойдаги Халқ банки бўлими орқали амалга оширилади.\n8. Ўзбекистон Республикаси Вазирлар Маҳкамасининг 237-сонли Қарорига мувофиқ ўзгалар парваришига муҳтож бўлган ёлғиз кексалар ва ногиронлиги бўлган шахсларни асосий озиқ-овқат маҳсулотлари ва гигиена товарлари билан таъминлаш бўйича рўйхат ишлаб чиқилган. Ушбу рўйхат асосида комиссия қарорига мувофиқ озиқ-овқат ва гигиена товарлари билан таъминланади.\n9. Ўзбекистон Республикаси Адлия вазирлигидан 2010 йил 30 декабрда 2175-сон билан рўйхатдан ўткан низомга мувофиқ кўриш қобилияти бўйича I гуруҳ ногиронларига коммунал хизматлар ҳақини тўлаш учун базавий ҳисоблаш миқдорининг 45 фоизи миқдорида компенсация пул тўловлари берилади.\n10. Ногиронлиги бўлган шахсларга меҳнат муносабатларида ва бошқа ҳар қандай вазиятларда кўпгина имтиёзлар белгиланган.\nМўйноқ тумани бюриси ходими\nБердиниязова Нурья Кошкинбаевна жавоб берди.\nAvvalgi Avvalgi sahifa: II гуруҳ меҳнат қилиш қобилияти 3-даража ногирон ишлаши мумкинми?\nKeyingi Keyingi sahifa: Ногиронлиги бор абитуриентлар учун имтиёзлар


18:23 / 20.11.2017\n«Пахтакор» футбол клуби раҳбарияти жамоа дарвозабони Александр Лобановнинг Қаршидаги ўйиндан кейин ўзини тутиши борасида йиғилиш ўтказди.\nКлуб матбуот хизмати баёнотида айтилишича, йиғилишда Лобановнинг «Насаф» билан беллашувдан сўнг мухлислар провокациясига жавоб қайтариб, уларга нисбатан ҳурматсиз муносабатда бўлгани кўриб чиқилди. Якунда «Пахтакор» дарвозабонининг ўша ҳаракати кескин танқид остига олинди ва Лобановга нисбатан «Пахтакор» футбол клуби томонидан зарур чора кўрилиб, моддий жарима белгиланди. Бундай вазият яна рўй берган тақдирда кескинроқ чора кўрилиши ҳақида огоҳлантирилди.\n«Александр Лобанов Қаршидаги учрашувдан сўнг рўй берган ҳолатдан афсусда эканини маълум қилган. Бунга унинг ўйиндан кейин жуда асабийлашгани сабаб бўлган. Дарвозабон «Пахтакор» футбол клуби ҳамда мухлислардан бунинг учун кечирим сўрайди. Лобанов бундай ҳодиса бошқа қайтарилмаслигига ваъда берди.\n«Пахтакор» футбол клуби футболчиларнинг хулқи ва ўзини тутиши доимо кузатувда эканини маълум қилади. Ўйинчиларга нопрофессионал ҳаракатлари учун чоралар кўрилиб, улар жазога тортилади. Клуб Ўзбекистоннинг байроқдор жамоаси номига мос ҳолда фаолият олиб боради», дейилган баёнотда.\nПахтакор Александр Лобанов


БИРИНЧИ ПРЕЗИДЕНТИМИЗ ИСЛОМ КАРИМОВ ХОТИРАСИГА ЮКСАК ЭҲТИРОМ - Ўзбекистон овози газетаси\nЭнг улуғ, энг азиз байрам — Ватанимиз мустақиллигининг 27 йиллиги кенг нишонланаётган шу кунларда халқимизнинг тарихий ютуғи бўлмиш истиқлол шукуҳи барчамизга мунавварлик бахш этмоқда.\nИстиқлол йилларида мамлакатимиз эришган барча ютуқ ва марралар буюк давлат ва сиёсат арбоби, мустақиллигимиз асосчиси Ислом Каримов номи ва фаолияти билан боғлиқ. Улуғ Йўлбошчимиз мамлакатимиз мустақиллигини қўлга киритишдан тортиб, унинг тараққиёти, жаҳонда ўз ўрни ва сўзига эга давлатга айланиши йўлида юксак фидойилик кўрсатиб меҳнат қилди. Унинг тенгсиз жасорати ва узоқни кўзлаб юритган оқилона сиёсати туфайли Ўзбекистон тарихан қисқа даврда изчил ривожланиш йўлини босиб ўтди, мамлакатимизни дунё таниди.\n2 сентябрь. Ислом Каримов номидаги илмий-маърифий ёдгорлик мажмуаси. Бу ерга Олий Мажлис Сенати аъзолари, Қонунчилик палатаси депутатлари, ҳукумат аъзолари, жамоатчилик вакиллари, ёшлар ўзбек халқининг улуғ ва ардоқли фарзандини хотирлаш учун жам бўлган.\nМаҳзун мусиқа садолари янграйди.\nЎзбекистон Республикаси Президенти Шавкат Мирзиёев мажмуага ташриф буюриб, Биринчи Президентимиз ҳайкали пойига гулчамбар қўйди. Буюк Йўлбошчимизнинг ёрқин хотирасига ҳурмат бажо келтирди.\nБиринчи Президентимиз серқирра фаолияти, олижаноб инсоний фазилатлари билан Ватанимизнинг кўп асрлик тарихида ўчмас из қолдирди.\nДавлатимиз раҳбари Шавкат Мирзиёевнинг 2017 йил 25 январдаги «Ўзбекистон Республикасининг Биринчи Президенти Ислом Абдуғаниевич Каримовнинг хотирасини абадийлаштириш тўғрисида»ги қарори халқимизнинг ўз буюк фарзандига чексиз ҳурматининг амалий ифодаси бўлди. Ушбу қарорга мувофиқ, буюк давлат ва сиёсат арбобининг номини абадийлаштириш бўйича кенг кўламли ишлар амалга оширилди.\nЖумладан, у киши кўп йиллар фаолият олиб борган Тошкент шаҳридаги Оқсарой қароргоҳи Ислом Каримов номидаги илмий-маърифий ёдгорлик мажмуасига айлантирилди, мамлакатимиздаги қатор нуфузли муассасалар, Тошкент шаҳри ва вилоят марказларидаги кўчаларга Биринчи Президентимиз номи берилди. Тошкент, Самарқанд, Қарши шаҳарларида буюк Йўлбошчимизга ҳайкал ўрнатилди.\nИслом Каримов туғилиб ўсган Самарқанд шаҳрида унинг хотирасига атаб мақбара мажмуаси бунёд этилди.\nДавлатимиз раҳбарининг 2017 йил 27 ноябрдаги қарорига мувофиқ, жорий йил январь ойида Ислом Каримов таваллудининг 80 йиллиги мамлакатимизда кенг нишонланди. Шунингдек, ушбу қарорга кўра ҳар йили Биринчи Президентимиз таваллуд топган сана – 30 январь кунини кенг нишонлаш, 2 сентябрни Хотира куни сифатида ёд этиш белгиланди.\nМаросимда Ўзбекистон Республикаси Президенти Администрацияси, Олий Мажлис Сенати ва Қонунчилик палатаси, Вазирлар Маҳкамаси, вазирлик ва идоралар, жамоатчилик вакиллари ҳам ёдгорлик пойига гуллар қўйди.\nШу куни пойтахтимиздаги «Наврўз» маросимлар уйида Биринчи Президентимиз хотирасига бағишлаб эҳсон дастурхони ёзилди. Унда Ўзбекистон Республикаси Президенти Шавкат Мирзиёев иштирок этди.\nИслом Каримов хотираси ёд этилиб, Қуръон тиловат қилинди.\nМамлакатимизнинг барча ҳудудларида буюк давлат ва сиёсат арбоби, халқимизнинг ардоқли фарзанди, мустақиллигимиз асосчиси Ислом Каримов хотирасига бағишланган маросимлар ўтказилди.


1 июнь, 2020, 23:06\nТеглар:Атлетик | Ла Лига | Барселона\nТирик афсонага айланган Адуриснинг фаолиятига назар ташлаймиз!\nАриц Адурис Қирол кубоги финалидан сўнг, футболчилик фаолиятини якунламоқчи эди, аммо пандемия унинг барча режаларини чиппакка чиқарди.\nДавр ўтди. "Атлетик"нинг ХХI асрдаги энг яхши тўпурари бутсаларини михга илиб қўйди. Ҳар бир нарсанинг боши ва охири бор. Мана Адурис ҳам 172 та гол билан "Атлетик" тарихидаги олтинчи тўпурар сифатида фаолиятини якунлади. Ундан фақатгина Тельмо Сарра (333), Агустин Бата (208), Дани Руис (199), Гильермо Горотиса (198) ва Хосе Ирагорри (179) кўпроқ тўп киритган. Агар Адурис фаолиятининг айрим қисмини "Мальорка", "Вальядолид" ва "Валенсия" клубларида ўтказмаганида буюк Саррадан ташқари, қолган барча тўпурарларни ортда қолдириши мумкин эди. Аммо, тарих бундай кайфиятга тоқат қилмайди.\nНима бўлишидан қатъи назар, ўзи туғилган шаҳар жамоаси "Реал Сосьедад"ни танламаган сан-себастьянлик бу йигит "Атлетик"нинг энг буюк ва муваффақиятли ҳужумчиларидан бири бўлиб тарихга кирди.\n"Jumping boy" (сакровчи бола) - уни болалигида шундай номлашган ва бу унинг бутун фаолияти давомида сакрашга бўлган иштиёқини оширди.\nАдурис ўзининг сўнгги сакрашини Ла Лига жорий мавсумининг дастлабки турида "Барселона"га қарши учрашувда амалга оширди. Ушбу баҳсда "Атлетик" ўз майдонида каталонияликларни қабул қилаётган эди ва беллашувнинг 88-дақиқасида 38 ёшли форвард заҳирадан майдонга туширилди. Тажрибали ҳужумчи учун "Барса" дарвозасини ишғол этиш учун 1 дақиқа кифоя қилди: Ариц қанотдан Андер Капа узатиб берган тўпни ҳавода чалқанча услубда тер Штеген дарвозасига даҳшатли зарба йўллади. Гол, вақт, ғалаба...\nАдурис "Барселона"га қарши яна бошқа муҳим ўйинларни ҳам ўтказган. Унинг футболчилик фаолиятидаги совринлари сони атиги биттани ташкил этади. 2015 йилги Испания Суперкубогида Бильбао клуби "Барселона"ни 5:1 ҳисобида доғда қолдирган ва Адурис голларнинг 4 тасига муаллифлик қилган. 2 ой аввал, ЧЛда ғолиб бўлган Месси, Луис Энрике, Дани Алвес, Суарес ва бошқа юлдузлар "шок" ҳолатига тушиб қолганди, ўшанда. Ариц ҳаммадан ўтиб тушган эди.\n"Атлетик" Адурис билан 3 марта битим имзолаган. Дастлаб, у 2000 йили Сегунда Б лигаси аъзоси "Ауррера" клубидан Бильбаога кўчиб ўтган эди. У 19 ёшлигида профессионал фаолиятини бошлади. Янги жамоасида асосан ёшлар лигасида ўйнади ва асосий таркибда бор-йўғи 4 та учрашувда майдонга туширилди. Ўша пайт бильбаоликларни Юпп Хайнкес бошқарарди. Адурис Ла Лигадаги дебют беллашувини "Барселона"га қарши ўтказган, аммо уни фойдасиз футболчи ҳисоблаб, Сегунда Бга қайтариб юборишган.\nТаслим бўлмас Адурис Сегунда Бда "Бургос" шарафини ҳимоя қилиб, тўпурарлик маҳоратини намойиш эта олди ва Сегунда вакили "Вальядолид" клубининг эътиборини ўзига жалб этди. 25 ёшига келиб, "Атлетик" 3 млн евро эвазига уни яна сотиб олди. Иккинчи марта Бильбаога келиши омадлироқ кечди, аммо юлдузли даражада эмас эди. Икки ярим йил ичида 22 та гол уриш ҳайратда қолдирадиган натижа эмас. Ариц яна "Атлетик"ни тарк этди. Кейин, "Мальорка" ва "Валенсия" клубларида муваффақиятли фаолият олиб бориб, Бильбаога учинчи марта қайтди. Бу сафар юлдуз бўлиш учун!\nАдуриснинг ўзига хослиги шундаки, 30 ёшидан кейин, тўпурарлик қобилияти ажойиб тарзда ривожланиб кетди. Ушбу маррадан кейин, нақд 150 та гол уришга эришди. 35 ёшида барча турнирлар доирасида 36 та голга муаллифлик қилган бўлса, кейинги мавсумларда бу кўрсаткич 24 ва 20 тани ташкил этди. Ўтган мавсумда аллақачон 38 ёшни қарши олган ҳужумчи ёшига қараб ўйнашни бошлади. Асосий таркибда деярли кўриниш бермади ва асосан сўнгги дақиқаларда заҳирадан майдонга туширилди. Аммо бу улуғвор ов эди, Адурис иқтидорли ворис ва муносиб мерос Иньяки Уильямсни тарбиялашда фаол иштирок этди.\nАриц Қирол кубоги финалидан сўнг фаолиятини якунламоқчи эди. Унга кўра, бильбаоликлар Адуриснинг ўз она шаҳри клуби "Реал Сосьедад"га қарши баҳс олиб бориши керак эди. Афсуски, коронавирус пандемияси халақит қилди ва тажрибали ҳужумчининг фаолиятини режалаштирганидан эртароқ якунлашга мажбур қилди. Ариц йўқотилган спорт формасини қайта тиклаш қийин бўлади, деб ҳисоблади, боз устига, испан клублари ҳозирда оғир жисмоний машқларни бошлашни режалаштиришмоқда. Сабаби, жорий ва кейинги мавсум орасида деярли танаффус бўлмайди. Адурис ўз кучини баҳолашда оқилона қарор чиқарди:\n"Вақт келди. Мен кўп марта айтганман, футбол мени тарк этмасидан, мен уни тарк этишни хоҳлайман. Ўз танам менга "етар энди", деди. Кеча шифокорлар менга жарроҳ билан гаплашишни маслаҳат беришди. Қанча тез бўлса, шунча яхши. Мен энди шерикларимга аввалгидек фойдали бўлолмайман, жамоага олдингидек ёрдам беролмайман. Профессионал спортчининг тақдири шундай. Мен ҳақимда ташвишланманг, бу шунчаки менинг ҳикоям, бизда видолашиш учун вақт ва имконият бўлади. Бу бошидан охиригача ажойиб ва унутилмас саёҳат эди, энди мен барчага самимий миннатдорчилик билдирмоқчиман!"\nАриц Адурис Қирол кубогини "Атлетик" билан ютишни орзу қилар эди, сўнгги ҳафталарда бу унга қўшимча туртки бўлди. Аммо, энди "Атлетик" футболчиларида ушбу Қирол кубогини қўлга киритиш учун қўшимча мотивация ва рағбат мавжуд. Ариц учун ғалаба. Ишончим комилки, агар бу ғалаба рўй берса, Адурис майдонда ва ечиниш хонасида бўлади, эҳтимол улар унга орзу қилинган кубокни биринчи бўлиб олишларига имкон беришади. Ажойиб ҳикоя, а?\nВидео "Валенсия" кутилмаганда "Атлетик"га мағлуб бўлди (видео)


Туркманистон-Хитой қувури ишга туширилди\n06 декабр 2021, Тошкент вақти: 03:37\nЯнги қувурнинг ишга туширилишга бағишланган маросимда Хитой¸ Қозоғистон¸ Ўзбекистон президентлари иштирок этди.\n14 декабр куни Туркманистон ўзининг газ экспорт қилувчи қўшнилари билан ҳамкорликда Хитойга катта ҳажмда табиий газ элтувчи қувурни ишга туширди. Шундай қилиб Россиянинг бу соҳадаги яккаҳокимлигига барҳам берилди.\nКранни буриб, қувурга газ очиш билан Россиянинг Марказий Осиё табиий газини экспорт қилиш соҳасидаги яккаҳокимлиги тугатилди.\nУзунлиги 1833 километрли Туркманистон – Хитой газ қувури уни ётқизиш тўғрисидаги битим имзоланганидан уч йил ўтибоқ ишга туширилди. Бу ўнлаб йиллар давомида ётқизилган биринчи муқобил газ қувуридир.\nТуркманистон президенти Қурбонқули Бердимуҳаммедов янги газ қувурининг очилишини “мамлакатларимиз ўртасидаги муносабатларнинг янги даври”, деб, уни “олтин давр”, деб атади.\nНефт ва газ бозори соҳасида шотландиялик эксперт Женнифер ДиЛей (Jennifer DeLay) Озодлик мухбири билан суҳбат чоғида янги қувурнинг аҳамияти тўғрисида гапирар экан, “Бу Россиядан бошқа томонга катта ҳажмда экспорт қилиш имконини берувчи биринчи йўналиш эканлиги билан Туркманистон учун катта аҳамиятга эгадир”, деди.\nУ, айни пайтда, Туркманистон – Эрон газ қувурининг мавжудлигини, бироқ ундан ўтадиган газ йилига 8 миллиардгина бўлиб, Россияга сотилаётган газ ҳажмига қараганда жуда оз эканлигини ҳам айтиб ўтди.\n- Буни Россияга экспорт қилинаётган газ ҳажмининг йилига 50, 60, 70 миллиард куб метрни ташкил қилишига қиёсланса¸ анча кичик ҳажмдир. Хитойга газ ташувчи қувур эса йилига 30-40 миллиард куб метр газ ташишга мўлжалланган. Бу, албатта, Эронга сотиладиган 8 миллиарддан анча кўпдир¸ деди нефт ва газ бозори соҳасида шотландиялик эксперт Женнифер ДиЛей.\nРежага кўра, Туркманистон-Хитой газ қувури ўзининг лойиҳа қуввати – йилига 40 миллард куб метрга 2012-йилда чиқади.\nРоссиянинг “Газпром” ширкати кейинги йилларда Туркманистон газининг 90 фоизини – 50 миллиард билан 65 миллиард куб метр ўртасидаги ҳажмни сотиб олаётган эди.\nЖорий йил апрелида Туркманистон – Россия газ қувури яқинида юз берган портлашдан буён газ оқими тўхтаб қолган эди.\nТомонларнинг газ оқимини қайта тиклаш устида сўзлашувлари якунига етай деб қолди, бироқ оқим тикланган тақдирда ҳам Газпром энди аввалги ҳажмнинг 50 фоиздан сал кўпроғини ола билади холос.\nАйни пайтда Эронга қўшимча 8 миллиард куб метр газ элтувчи қувур ётқизилмоқда. Унинг жорий ой охирида очилиши кутилмоқда. Бундан ташқари¸ жанубий қўшнига Туркманистон яна 4 миллиард куб метр газ сотмоқчи. Демак, Эронга экспорт қилинадиган газнинг умумий ҳажми йилига 20 миллиард куб метрни ташкил қилиши мумкин.\nШундай қилиб, Эронга сотиладиган газ Хитойга сотиладиганга қўшилса, Россиянинг Туркман гази экспортидаги ҳиссаси кескин озайиб кетади.\nТуркманистоннинг Сомонтепа газ конидан бошланиб Хитойнинг Шинжонигача чўзиладиган қувурнинг узунлиги 1833 километрни ташкил қилади.\nУнинг Ўзбекистон ҳудудидан ўтадиган қисми 530 километр бўлади.\nХабарларга қараганда, Ўзбекистон ҳам Туркманистон-Хитой газ қувури орқали ўзининг 10 миллиард куб метр газини сотади.\nТуркманистон – Хитой газ қувури Қозоғистон ҳудуди орқали ҳам ўтади ва бу мамлакат ҳам худди шу қувур орқали Хитойга йилига 10 миллиард куб метр газ сотади.\nТуркманистон – Хитой газ қувурининг ишга туширилиши лойиҳада қатнашаётган барча давлатлар учун яхши имкониятларни очиб беради, демоқда таҳлилчилар.\nМосквадаги МДҲ институтининг Марказий Осиё бўлими раҳбари Андрей Грозин газ қувурининг тўла ишга туширилиши учун бир неча йил ва катта сармоялар талаб қилинса-да, бу лойиҳа бир томондан Марказий Осиёдаги газни экспорт қилувчи давлатлар учун ҳам, Хитой учун ҳам ўта муҳим аҳамият касб этади, дейди.\n- Минтақа давлатлари учун бу Хитой бозорига чиқишнинг янги имкониятини беради. Шунинг газни фақатгина Россия орқали экспорт қилишга муқобил йўналиш очилмоқда. Лекин ҳар доим ўз манфаатини кўзлаб иш қиладиган Хитой бу газ учун Европа нархларида тўламаслиги ҳам аниқ. Ҳатто ярмини ҳам тўламаса керак. Шунинг учун яқин куларда очиладиган янги қувур, бу мамлакатлар учун экспорт йўналишлари ва ресурслар манбасини диверсификация қилиш, Россия газ монополистларига ва Европадаги истеъмолчиларга босим ўтказиш нуқтаи-назаридан манфаатлидир. Яъни бу лойиҳа Марказий Осиё табиий ресурслари, хусусан, газ учун борадиган курашнинг бир элементига айланади, дейди москвалик таҳлилчи.


Ҳалабда оммавий қабрлар топилди\n18:59 / 26.12.2016\nСуриянинг Ҳалаб шаҳрида бир неча ўнлаб, қийноқларга солинган одамлар ва қасос сифатида ўлдирилган сурияликлар дафн қилинган оммавий қабрлар топилган. Бу ҳақда Россия мудофаа вазирлиги расмий вакили генерал-майор Игорь Конашенков баёнот берган.\n"Кўпчилигида тана аъзолари йўқ, айримларининг бошига ўқ узилган. Ва бу кўринишидан бошланиши", — деган Конашенков.\nКонашенковнинг қайд этишича, ушбу ҳолатларнинг барчаси террорчиларнинг оғир ҳарбий жиноятлари сифатида ҳужжатлаштирилмоқда ва яқин орада оммага ошкор қилинади. "Мухолифатчиларнинг Лондон ва Париждаги ҳомийлари ўзларининг қарамоғидагилар аслида ким эканини яхши билиб олишади ҳамда уларнинг ваҳшийликлари учун оз бўлса-да масъулиятни ҳис қилишарди".\n"Шарқий Ҳалабда топишнинг иложи бўлмаётганлар, булар "Оқ каскалилар"нинг "кўнгилли-қутқарувчилари"дир", — деб қайд этган Россия мудофаа вазирлиги расмий вакили.\nКонашенковнинг маълум қилишича, шаҳарда 7та ўқ-дорилар омборхонаси, учта танк, иккита замбарак ҳамда иккита реактив ўт очиш тизими аниқланган. Ҳалаб шаҳри кўчалари, биноларга кириш қисми, автомобиллар ва ҳатто болалар ўйинчоқлари ҳам миналаштирилган.\n"Оқ каскалилар" — Суриянинг ноҳукумат ташкилоти бўлиб, Россиянинг уқдиришича, "Жабҳат ан-Нусра"га яқин ҳисобланади ва Британия ҳукумати томонидан молиялаштирилади.\nРоссия Сурия Ҳалаб


Уламоларнинг ташрифи давом этмоқда — XOJA BUXORIY O'RTA MAXSUS BILIM YURTI\nламолар ташрифидан чекка-чекка ҳудудлар ҳам четда қолмаяпти. Хусусан, Ислом цивилизацияси маркази масъул ходими Аброр Мухтор Алий домла ҳам Наманган вилоятига ташрифини Поп туманидаги «Кичик Хўжаобод» ва «Муҳаммаджон қори» масжидларидан бошланди.\nАср намозини «Кичик Хўжаобод»масжидида, шом намозини «Муҳаммаджон қори» масжидида жамоат билан адо этган масжид жамоалари, аҳли илмлар ва аҳоли вакиллари билан мулоқотлар ўтказдилар. Суҳбатда жамият аъзоларини қийнаб келаётган оила, ундаги бурч ва масъулиятлар, оилада ота-онанинг ўрни, фарзанд тарбияси ва ҳозирги долзарб мавзулардан бири миссионерлик ва унинг хатарлари ҳақида маъруза бўлди.\nСўнг тумандаги эхтиёжманд, мехрга ташна инсонларга озиқ-овқат жамланмаси ва Ўзбекистон мусулмонлари идораси ҳузуридаги «Шамсуддинхон Бобохонов» нашриёт матбаа ижодиёт уйида чоп этилган китобларни ҳадя сифатида топширдилар.\nНаманган вилояти сафари давом этмоқда.\nPrevious Уламолар суҳбатидан кўнгиллар шод бўлмоқда\nNext Муфтий ҳазрат иштирок этган ҳуфтон намозига минглаб намозхонлар ташриф буюрди


Ўзбекистон, 06 феврал 2014\n13 ноябр 2019, Тошкент вақти: 01:50\nпайшанба 6 феврал 2014\n21-23 кунлари Ислом Каримовнинг Чехия пойтахти Прагага келиши кутилмоқда. Шу муносабат билан ҳуқуқ фаоллари демократия ва инсон ҳақларига ҳурмат кўрсатиш борасида ëмонларнинг ëмони деб баҳоланиб келаëтган Ўзбекистон президентининг ўзини демократик деб атаëтган ЕИ ҳукуматлари томонидан меҳмонга чақирилишига эътироз билдирмоқдалар.\nUCell даромади ошгандан ошмоқда¸ хизмат сифати эса¸ аксинча\nАксар акциялари Швеция ва Финляндия ҳукуматларига қарашли TeliaSonera телеком ширкатининг Ўзбекистондаги шўъба корхонаси UCell 2013 йилда кўрган соф фойда аввалги йилга нисбатан 31,6 фоизга ошиб, 478,2 миллион АҚШ долларини ташкил қилган. Айни пайтда UCell мизожлари бундай ошиш ширкат кўрсатаëтган хизмат сифатида кўринмаëтгани¸ сифатнинг аксинча пасайиб кетаëтганидан шикоят қилмоқда.\nҚирғизистон Соғлиқни сақлаш вазирлиги ҳузуридаги Миллий госпиталь врачлари одам жинсини ўзгартириш бўйича мамлакат тарихида илк жарроҳлик амалиётини ўтказгани маълум бўлди. Озодлик мухбирининг Миллий госпиталдан олган маълумотларига қараганда, бу соҳадаги дастлабки амалиёт чоғида ўзбекистонлик 25 яшар йигит аёлга айлантирилган.\nСаратон касаллиги жаҳон бўйлаб беморлар орасидаги ўлим ҳолатларининг асосий сабабчисига айланди. Онкологик касалликлар Ўзбекистон учун ҳам долзарб муаммодир, бу мамлакатда йилиги 10 мингга яқин одам саратондан нобуд бўлади.\nГаз портлаши оқибатида Фарғонада бир оиланинг беш аъзоси куйди\nФарғона вилоят Қўштепа тумани Ғиштмон фуқаролар йиғинида яшовчи Қодировлар уйида 2 февралга ўтар кечаси содир бўлган портлаш оқибатида бу хонадондагиларнинг ҳаммаси турли даража куйиш билан вилоят касалхонасига ëтқизилди. Куйганлар орасида икки яшар қизалоқ ҳам бор.\nҚашқадарё вилоятининг Касби туманидаги “Навбаҳор” стадионининг директори Амриддин Сайдалиев 28 январь куни ўз жонига қасд қилди. Марҳумни яқин билган манбага кўра, ўтган йили Амриддин молиявий жиноят содир этганликда гумон қилиниб, тергов қилинган ва Янги йил арафасида амнистия бўйича жавобгарликдан озод қилинган эди.\nЎзбекистон президенти Ислом Каримовни Прагага Чехиянинг ҳозирги президенти Милош Земан таклиф этмаган. Бу ҳақда Чехия президентининг матбуот котиби Иржи Овчачек Озодлик радиосига маълум қилди. Айни пайтда Прага шаҳри мэри Томаш Гудечек Украина Президенти Януковичнинг Чехияга ташрифига қарши эканлиги тўғрисида баёнот берди.\nРоссиядан чиқиб кетгач, қайтиб кириш тартиби қандай?\nУшбу савол жавобини 5 февраль куни Тошкент вақти билан соат 21.05да эфирга узатилган OzodJavobнинг онлайн дастури орқали изладик. Дастуримиз меҳмони юрист, “Ватандош” Ўзбеклар жамияти раҳбари Усмон Баратов.


Бола қачон ўзи хоҳлаб китоб ўқийди? — Ishonch Gazetasi\nБола қачон ўзи хоҳлаб китоб ўқийди?\nБиринчи синфга қадам қўйган фарзандингиз мактабдан берилган дарсликлардан устози ёрдамида ёзиб-чизишни, қўшув-айирув амалларини ўрганиши мумкин, аммо унинг дунёқарашини бойитадиган, савиясини оширадиган қўшимча бадиий китоблар ҳам борки, бундай китобларга болани ошно қилиш ота-оналар билан бир қаторда ҳар бир ўқитувчининг ҳам бурчидир.\nДарсдан ташқари қўшимча китоб мутолаа қилган боланинг нутқи равон бўлибгина қолмай, унинг саводхонлик даражаси ҳам бошқа тенгдошларидан ажралиб туради. Яширишнинг ҳожати йўқ – ҳозирги пайтда орамизда ўз она тилимизда бехато ёзадиганлар камайиб боряпти. Нега шундай? Мактаб таълими жараёнида ўқитувчилар бу ҳолга чуқурроқ эътибор бермадими? Саводхонлигимиз даражасига мутолаа қилмай қўйганимиз «соя» солмаётганмикан?\nҲозир кўпчиликнинг қўлида телефон. Аксар янгилик ва хабарлар шу матоҳ орқали ўзлаштирилмоқда. Оқибатда китоб ўқишга эски бир одатдек муносабатда бўлаётганимиз ҳам айни ҳақиқат.\nҚачон бола ўзи хоҳлаб китоб ўқийди? У китоб ўқишни кундалик ишига айлантиролсагина ўз-ўзидан қўлига китоб олганини сезмай ҳам қолади. Бунинг учун, аввало, биз ўқитувчилар синфдан ташқари ўқишга болаларни қизиқтира оладиган китобларни тавсия қилиб боришимиз керак.\nСинфдан ташқари ўқишнинг тайёрлов босқичи боланинг мактабга келган илк даврларига тўғри келади. Бунда ўқувчи саводхонлик сабоғини ўрганади. Шунинг учун ҳам бу даврда ўқитувчи ўқувчиларга эртак, ҳикоя, кичик ҳажмдаги шеърларни ўқиб беради.\nСинфдан ташқари ўқишнинг бошланғич даври 1-синфнинг иккинчи ярим йиллигига тўғри келса, асосий босқичи 2-4-синфларга тўғри келади. Бу жараёнда ўқитувчи боланинг ёшига, шахсий қизиқишларига ҳам алоҳида эътибор бериши зарур.\nКитоб мутолааси ўқувчиларнинг оғзаки нутқини ривожлантиради, дарс жараёнларида касблар билан таништиради, уларни меҳнатсеварлик билан бир қаторда ўзгалар меҳнатини қадрлашга ҳам ўргатади. Энг муҳими, мутолаа боланинг маънавий дунёсига ижобий таъсир кўрсатади. Шундай экан, ёш авлодга китобга меҳр қўйишида аввало биз устозлар ҳам масъулиятли бўлишни унутмаслигимиз керак.\nТАШВИШЛАНИШГА ҲОЖАТ ЙЎҚ умумбелгиланган солиқлар тўлови енгилликка қаратилган


Парламент нодавлат ташкилотларнинг ишини чекловчи қонун лойиҳасини учинчи ўқишда қабул қилди | ҚИРҒИЗИСТОН ЯНГИЛИКЛАРИ\nПарламент нодавлат ташкилотларнинг ишини чекловчи қонун лойиҳасини учинчи ўқишда қабул қилди\nПарламент 17 июнда барча нотижорий ташкилотларни бажарган ишлари ҳақида ҳисобот бериш мажбуриятини юклаган қонун лойиҳасини учинчи ўқишда маъқуллади. Улар бухгалтерия ҳужжатларини, банк ҳисобларини, ташкилотларнинг мулкини ва ходимларнинг шахсий маълумотларини ҳам беришга мажбур бўлади.\nТашкилотлар бу сиз ҳам Қирғизистоннинг солиқ хизматига, миллий статкомга ва бошқа давлат органларига ҳисоб беришади. Қонун лойиҳаси бу маълумотларни барча одамлар учун қулай қилади. Лойиҳага 83 депутат «маъқул», 10 депутат «қарши» овоз беришди.\nБу ҳаракатнинг оқибати ҳақида халқ вакили Дастан Бекешев ўзининг телеграм-каналига ёзди. Унинг фикрича, маълумотни кўчириш ва тижорий сирнинг умуман йўқ бўлиши қирғизистонликларга салбий таъсир қилади.\n«Бунинг натижасида аксарият НТТ (нотижорий ташкилотлар) яширин ишлай бошлайди, уларнинг орасида халқаро ташкилотлар ҳам ёпилиши мумкин, шунингдек «Сорос», сабаби улар нотижорий ташкилот қатори рўйхатдан ўтишган. Демак, донорлик ёрдамлар қисқаради, ишсизлик кучаяди — бу секторда жуда кўп фуқароларимиз ишлашади. Бу ачинарли, бизнинг депутатлар фойдали нарса ишлаб чиқмай, аксинча ишсизликни кўпайтиришмоқда. Бахтга қарши шундай бўлмоқда», — деб якунлади у.\nЭнди қонун лойиҳасига Садир Жапаров ё қўл қўйиши, ё тўлдириш учун ортга қайтаради ёки вето қўйиши керак.\nҚандай қонун лойиҳаси?\nТашаббусчилар чет ўлкадан молияланган нотижорий ташкилотлар донорлардан қанча пул олиб, қаерга сарфлагани ҳақида ҳукумат ҳисоб бериб туришини истайди. Шу билан бирга Қирғизистондаги ҳар бир НТТ бу сиз ҳам ҳар йили Солиқ хизматига ва миллий статистика қўмитасига ҳисоб беришга мажбур.\nМуаллифнинг фикрича, бу ҳисобот Юстиция вазирлиги қошидаги янги давлат порталига жойланиб, уни ҳамма кўра олади. КEУлар мулкини, ходимлар сонини ва уларнинг маошлари ҳақидаги маълумотни очиқ қилиб, кўрсатиши керак.\nҲукумат ҳисоботлар учун маълумот тизимини тузиш кўп вақт ва пул талаб қилишини билдирган эди. Бу ўз навбатида текширувчи ходимларнинг кўпайишига шароит яратиб, қўшимча ускуналарни сотиб олишга мажбур қилади. Минглаган ташкилотларнинг ҳисоботларини солиштириб, текшириб чиқиш мумкин эмас ва бу Юстиция вазирлигининг мажбуриятига кирмайди.\nШу билан бирга, қонун лойиҳасининг маълумотномасида буни амалга ошириш учун пул ажратиш зарур эмас — бу ҳақиқатга тўғри келмаслиги яққол кўриниб турибди.\nАгар КEУлар харажатлари ва даромадлари ҳақида тўлиқ ҳисоб бермай ёки ҳисобот топширишни кечиктирса, мамлакат уларни ёпиб қўя олади.\nҚонун лойиҳасининг ташаббусчиси депутат Бактибек Райимкулов бу қонунни «қирғиз давлатчилигини бошқа давлатларнинг аралашувидан ҳимоя қилиб, халқнинг урф-одати ва маданиятини сақла қоладиган» қонун қатори илгари сурмоқда.\nБактибек Райимкулов парламентга 2015 йили «Республика — Ата-Журт» фракциясидан келган. Парламентга келгунча Райимкулов Чуй вилоятининг Панфилов тумани ҳокими бўлиб 3 йил ишлаган.\nРайимкулов парламентга келгандан бери Жогорку кенеш порталига кўра, нотижорий ташкилотларнинг фаолияти қоидаларини кучайтириш ҳақидаги қонундан ташқари, у мустақил давлат сотиб олишлар ҳақидаги қонунга ўзгартиришлар киритган ягона қонун лойиҳасини таклиф қилган. Ҳамкасблари билан бирга Райимкулов беш қонун лойиҳасини ишлаб чиққан.\nРайимкулов билан депутат Дастан Бекешев парламент йиғинида сўкишиб кетган. Бекешев ўшанда Ўшда божхона раҳбарининг собиқ ўринбосари Райимбек Матраимовни қўллаш митингига қатнашган касбдошларини танқид қилган эди. 2021 йилнинг бошида Матраимовни қўллаш акциясига Райимкулов ҳам қатнашган.\n*Ўш шаҳрининг марказий майдонида 2021 йилнинг 28 февралида «Жиноий даромадларини легаллаштиришда» айбланиб қамоққа олинган Райимбек Матраимовни қўллаш акцияси ташкил қилинган. Митинг иштирокчилари олдин коррупция бўйича қўйилган айбни тан олган ва давлат ғазнасига 2 млрд сом тўлаб берган Матраимовни оқлаб, уни озод қилишни талаб қилишган. Райимкулов Матраимовнинг айби йўқлигини айтиб, уни қўлга олинишида фуқаровий жамият вакилларини айблаган, бундан ташқари нодавлат ташкилотларни ва айрим ОАВларнинг ишига қарши чақириқларни айтган.\nШундан кейин Райимкулов парламентга яқинда келган яна бир депутат Шайлообек Атазов билан бирга қонун лойиҳаси учун учинчи эшиттирувни ўтказиб, КEУларнинг ишини чеклашни талаб қилиб раисга ва президентнинг парламентдаги вакилига мурожаат қила бошлаган. Улар НТТлар «қадриятларни топтаб, давлатни йўқ қилади» деб айтишган.\nАввалги мақола«Тожик ҳарбийлари 1000 $ талаб қилишди». Мамасалиева воқеанинг тафсилотларини айтиб берди\nНавбатдаги мақолаНоринда оғир юк ташувчи автомобил жарга оғдарилиб, икки киши вафот этди


"Навбаҳор": Рисқуллаев келди, айримларга жавоб берилди / CHAMPIONAT.asia\n"Навбаҳор": Рисқуллаев келди, айримларга жавоб берилди\n26 июл 17:30\nЭртага "Навбаҳор" Тошкентда ташкил этилан ўқув-машғулот йиғинини якунлади.\nПойтахтда ўтказилган назорат ўйинлари орқали мураббийлар штаби таркибга жалб қилинган футболчиларни синовдан ўтказиб олишмоқда. Олдин хабар бериб ўтганимиздек, жамоа машғулотларига Яннис Мандзукас (“Қизилқум”) (фотода), Рустам Аъзамов (“Локомотив”)лар келиб қўшилишганди. Ўтган вақт давомида жамоа сафига Аҳрол Рисқуллаев (“Динамо”) ва Фарруҳ Нурлибоев (“Олмалиқ”)лар келиб қўшилишди. Рисқуллаев ҳозир жамоамиз билан бирга бўлса Нурлибоев бир кунлик машғулотдан кейин ортга қайтган. Шунингдек, жамоада айни пайтда биринчи лига вакили “Регистон” жамоасидан ярим ҳимоячи Марат Қудратов ҳам кўрикдан ўтмоқда.\nФутболчилар эртага Муборакнинг “Машъал” клуби билан пойтахтдаги сўнгги назорат ўйинини ўтказишади. Шундан сўнг жамоа Наманганга қайтиб келади. Икки кунлик дам олишдан сўнг машғлотлар Наманганда олиб борилади. Эслатиб ўтамиз, 31 июль куни жамоамиз “Андижон” билан меҳмонда давралар оралиғидаги сўнгги ўртоқлик учрашувини ўтказади. Қўшимча маълумот ўрнида олий лигадаги трансфер дарчаси ёпилишига қадар жамоага маҳоратли футболчиларни жалб этилганлигини ҳам келтириб ўтиш жоиз.


Ғўза баргини сунъий тўктириш бўйича тавсиялар - Ўзбекистон Республикаси Қишлоқ хўжалиги вазирлиги\nҒўза баргини сунъий тўктириш бўйича тавсиялар\nПахтакорларимизнинг фидокорона меҳнати эвазига етиштирилган ҳосилни кузнинг совуқ ва ёғин-сочинли кунларига қолдирмай, тез ва сифатли йиғиб-териб олишда ғўза баргини сунъий тўктириш муҳим аҳамиятга эга.\nЙиғим-теримдан олдин ғўза барги сунъий тўктирилса, қатор ораларидан шабада ўтиб туради, ўсимлик атрофида ҳаво намлиги камаяди, қуёш нури кўсакларга яхши тушади. Бу эса ўсакларнинг барвақт етилиши ва очилишига шароит яратади.\nКузатишларга қараганда, дефолиация пайтида тупроқ намлиги даланинг тўлиқ нам сиғимига нисбатан 60–65 фоиз бўлганда барглар тез тўкилади. Тупроқ намлигининг пасайиши ёки ошиб кетиши баргни тўктиришга салбий таъсир кўрсатади. Тупроқ жуда қуриб қолганда дефолиантларнинг самарадорлиги пасаяди. Тупроқ намлиги меъёридан паст бўлса дефолиациядан 10–12 кун олдин далани енгил суғориш керак.\nДефолиациядан олдин дала четлари, суғориш шохобчалари ва техника бурилиш майдончалари сифатли текисланади. Дала атрофи 8–12 метр кенгликда десикация қилинади. Натижада ОВХ агрегатлари бир текис ишлайди, иш унуми ва дефолиация сифати ошади.\nҲаво ҳарорати дефолиантлар самарадорлигини белгиловчи асосий омиллардан бири ҳисобланади. Ҳар бир дефолиант кимёвий хусусияти ва таъсир этиш механизмидан келиб чиқиб, ҳароратга турли даражада талабчан бўлади. Ўсимликка юмшоқ таъсир этувчи дефолиантлар ҳаво ҳарорати ўртача 22–25 оС бўлганда яхши самара берса, 22 оС дан пасайса таъсири камаяди.\nҒўза дефолиациясининг самарадорлиги дефолиация муддати ва меъёрини тўғри белгилашга бевосита боғлиқдир. Дефолиация муддати тупроқ-иқлим шароитлари, ғўза навларининг биологик хусусиятлари ва етилганлигига қараб танланади. Бунда ғўза навларининг биологик хусусиятларига алоҳида эътибор бериш лозим. Чунки ғўза навларига дефолиантлар турлича таъсир этади. Ўртапишар навларни барг шапалоғи катта, қалин ва сербарг бўлгани учун дефолиантларга кам таъсирчан, тезпишар, барг сатҳи кичик ва юпқа ғўза навлари эса таъсирчан бўлади.\nШу боис бундай навларга дефолиантлар сепиш меъёрини камайтириш керак. Дефолиация самарадорлигига ғўза навларининг биологик етилганлиги ҳам сезиларли таъсир кўрсатади.\nЎрта толали ғўза навларида 45–50 фоиз кўсаклар очилганда ўсимлик биологик етилган ҳисобланади ва дефолиацияни шундай пайтда ўтказиш юқори самара беради.\nМаълумки, далаларда ҳар хил нав ғўзалар турли даражада ўсиб, уларнинг сербарглиги ва очилган кўсаклари ҳам турлича бўлади. Ғўза навлари кимёвий моддалардан ҳар хил таъсирланади. Аксарият тезпишар навлар (Наманган–77, С-4727, Омад, АН-Боёвут–2, Наманган–34, Султон, Андижон–35), ўртапишар навларга (Бухоро–6, Бухоро–8, Бухоро–102, Хоразм–127, Меҳнат, С-6524, С-6541) нисбатан кўпроқ таъсирчан бўлади. Демак, ғўзани самарали дефолиация қилишда навларнинг ўзига хос хусусиятларини ҳисобга олиш даркор. Дефолиантларни куннинг салқин пайтларида сепиш керак. Дефолиацияни сифатли ўтказишда трактор пуркагичлари тўғри созланган ва техник талабларга риоя қилинган ҳолда ростланган бўлиши муҳим аҳамиятга эга.\nДефолиантларнинг самарадорлигини белгиловчи асосий омиллардан бири ҳаво ҳарорати ҳисобланади. Ҳар бир дефолиант кимёвий хусусияти ва таъсир этиш механизимидан келиб чиқиб, ҳароратга турли даражада талабчан бўлади.\nЎсимликка юмшоқ таъсир этувчи СуперХМД-С, ЎзДЕФ, ПолиДЕФ каби дефолиантлар ҳаво ҳарорати ўртача 22–25 оС даража бўлганда тезпишар навлар экилган майдонларга (6,5–7 л/га) қўллаш керак. Ўртапишар навлар экилган майдонларда эса ушбу дефолиантлар 7–7,5 л/га меъёрда қўлланилади.\nҲаво ҳарорати (18–20 оС) даражагача пасайганда ПолиДЕФ, ЎзДЕФ ва СуперХДМ-С дефолиантларини тезпишар навлар экилган майдонларда 7,5–8 л/га. дан, ўртапишар навлар экилган майдонларда эса 8–9 л/га. дан қўллаш керак.\nБулар билан бир қаторда Садаф дефолиантини ҳам қўллаш мумкин. Уни қўллаш меъёри 10–12 кг/га. Қўшқатор экилган ва кўчат қалинлиги юқори бўлган майдонларда дефолиантларнинг миқдорини 10–15 фоизга ошириш лозим.\nБундан ташқари, сув таъминоти яхши бўлмаган ҳудудларда ғўзанинг ўсиш ва ривожи паст бўлган майдонларда дефолиацияни мутахассислар тавсияси асосида ўтказиш мақсадга мувофиқдир. Ўрта толали ғўза навларининг ҳар тупида ўртача 50 фоиз кўсаклар очилганда дефолиация ўтказиш лозим. Ғўзанинг юқори ярусидаги иккинчи кўсаги кесилганда чигити қорайган бўлса дефолиацияни бошлаш мумкин.\nҒўза дефолиацияси юқоридаги тавсиялар асосида сифатли ва тез ўтказилганидан 12–15 кун ўтгач теримга киришиш мумкин. Шунда кўсакларнинг 85–90 фоизи очилишига эришилиб, ҳосилнинг асосий қисми юқори навларда бўлиши таъминланади, биринчи терим салмоғини 15–20 фоизга оширилишига эришилади.


Репортаж: "Варрак-шоу"дан навбатдаги суратлар. - 29 Марта 2016 - Sayyod.com\nРепортаж: "Варрак-шоу"дан навбатдаги суратлар. Suhbat | Intervyu | Reportaj\n27-март кунги "Варрак-шоу"да илк санъаткор мехмон Абдулла Қурбонов бўлиб у ўз оиласи билан тадбирдан завқланди.\nАлишер Файзни шу куни илк маротаба норасмий либосда кўришим. Хамиша костюм шимда жилмайиб тургувчи бу хонандамиз бу сафар тадбиримизга хос кўринишда.\n"РОйхон опа"лаб махалла йигитчалари атрофида бўлишди. Суратдаги йигитча Райхонга варракни учиришга ёрдам берди.\n"Сулола-рекордс" аранжировкачи ва арабийчадан то мақомийгача махоратли бэквокалчиси Шерзод хамда шоира, бастакор хамда хонанда Шахноз. Шахнознинг варраги хамманинг диққатини торта олди.\nШоира Рислиғой Хотамова ва актер Адиз Ражабов.\nАдиз роса сиқилди ўзиям...)\nМуниса Ризаеванинг фанклуби кўриб турганингиздек мазкур тадбирга мохият тарафлама ягона тайёрланиб келган фанклуб бўлиб, хонандаси сурати туширилган варраклар билан осмонни забт этишди. Зўр тайёрланиб келган фанклуб совғани хам ЗЎРини олишди. Бу хақида кейинги репортажда.\nАфсуски жамоамиз тарафидан таклиф этилганлардан Муниса бир кун аввал "Варрак шоу"га кела олмаслигини айтиб давлат тадбирида бўлишини айтиб қўйганди. Шунингдек Шохруххон хам Муниса каби бир кун аввалги ёпиқ бир тадбиримизда хизматда бўлганида у хам давлат тадбирида бўлишини айтганди.\n"Варрак-шоу" чўғда пиширлган картошкасиз ўтмайдику) Хонанда Манзура шу картошка учунам тадбирга келдим дейди)\nҚизиқчи Ботир Имомхўжаев ва хонанда Сардор Рахимхон\n"Хайяйяй Абдулла, вой Абдулла!"\nҚизиқчи Халима ва Шахноз бир-бирига картошкани куйган қорасини суришди) Аввалига Шахноз қитмирлик қилди жавобига Халима аламини олди. Санъат оламида бир-бирига орқаваротдан қора куя суркагандан кўра тадбирда хазил билан кайфият кўтариб шундай куя сурган афзалроқ бўлса керак а?)\nШамол кутиб бироз дам олинган пайти табла овозига Абдулла Қурбонов "Шодлан"дан парча кейин Ватан хақида қўшиқ куйлади. Унга жўр бўлган Сардор Рахимхон ва Ботир Имомхўжаевлар давомига баралла "Ялла, ялла" дея Ялла гурухининг "Ўзбекистон" қўшиғини хам куйлашди.\nШохруххон укаси Шухрат Йўлдошев варракда ўзини синадию бироқ у хам лойиханинг ЖАРИМАсига учради)\nСаида хам пошнали лабутен туфлисида варрак учиришга уринди. Бироз ўхшадию аммо у хам жаримачилардан бўлди. Пошнали пойабзалда ланка тепишганини кўрганмисиз? Унда кейинги репортажимизни кузатинг.\nШукр, бахт, хотиржамлик, севги ва шодлик бир суратда!\nКейинги репортажлар "Ғолиблар", "жаримачилар" ва...\nФОТОҚИЧИМА! Папарацци компроматлари. ОООоо буниси ўзгача бўлади)\n1 mslaziz890664 (29-Мар-2016 15:58)\n2 DoNiYoR Aliyevich (29-Мар-2016 16:31)\nOchig'i Sayyod.com ga qoyil qolish kerak. Bunaqa tashkiliy ishlar hammaniyam qo'lidan kelavermaydi.\n4 ledy (30-Мар-2016 10:39)\n3 Ариф (29-Мар-2016 23:55)\nСалом Sayyod.com сизлардан илтимос афсонавий Бону хакида малумот берсангиз! Агар иложи булса бази клипларини куйсангиз масалан Елгизман, Кора тун,Узбекистоним ва х.з! Олдиндан Рахмат


Тан жароҳати етказиш билан боғлиқ жиноятлар ҳақида\nЎзбекистон Республикаси Конституциясининг 64-моддасида оила жамиятнинг асосий бўғинидир ҳамда жамият ва давлат муҳофазасида бўлиш ҳуқуқига эга эканлиги белгилаб қўйилган.\nМамлакатимизда азал азалдан оила муқаддас қўрғон сифатида эъзозлаб келинган. Зеро, инсон қалбида аҳиллик, меҳр-оқибат туйғулари, илм-маърифатга ташна бўлиш кўникамаси, аввало шу даргоҳда шакллана бошлайди ва шахснинг ўз ҳаёт йўлини топишда, белгилашда муҳим аҳамиятга эга бўлади.\nОила мустаҳкамлиги жамият мустаҳкамлигининг гарови ҳисобланади. Шу сабабли оиладаги муҳит, ота-она, ака-ука ва эр-хотин муносабатлари алоҳида аҳамият касб этади. Оила - тарбия тенгсиз мактаби ҳисобланади. Унда келажак туғилади, улғаяди, умр кўради. Бу мураккаб жараёнда ҳар бир оила аъзосининг ўзига хос ўрни бор ва маълум қоидаларга, анъаналарга амал қилинади. Бу кўп қиррали, катта меҳнат, жиддий ёндошувни талаб қиладиган жараён. Албатта тинч, осуда, фаровон ҳаёт ўз-ўзидан келмайди. Унинг барқарорлигини таъминлаш осонликча ечимини топмайди. Шу боисдан ҳам оилага давлатимизнинг ички сиёсатидаги муҳим бўғин тариқасида қаралади. Бугунги кунда олиб борилаётган ислоҳотларнинг мазмун-моҳиятида асосий ўринга эга.\nСир эмаски, бугунги кунда низоли оилалар сони ортиб бормоқда. Бу жамиятимиздаги энг оғриқли муаммолардан бири бўлиб, бу каби оилалар билан алоҳида иш боришни талаб этади. Бу борада ҳудудлар кесимида нотинч оилаларнинг ҳар биридаги низоларнинг сабабларини ўрганиш, ушбу оилалардаги муҳитни соғломлаштириш бўйича манзилли дастурлар ишлаб чиқилиб, тегишли чора-тадбирлар амалга оширилмоқда.\nБироқ, охирги пайтларда оилавий келишмовчиликлар жиноят содир этилиши каби салбий оқибатларга олиб келаётганлигини гувоҳи бўлмоқдамиз. Жумладан оиладаги ўзаро келишмовчилик қариндошлар ўртасидаги жанжал ва бир-бирига тан жароҳати етказишларга сабаб бўлмоқда.\nЎзбекистон Республикаси Жиноят кодексининг 2-боби соғлиққа қарши жиноятлар деб номланган. Мазкур бобда қасддан баданга шикаст етказиш жиноятлари ва улар учун жавобгарлик белгиланган.\nҚасддан баданга турли даражада шикаст етказиш билан боғлиқ ишлар бўйича бундай қилмишларни содир этганлик учун жавобгарликни назарда тутувчи жиноят қонуни нормалари тўғри қўлланилишини таъминлаш мақсадида Ўзбекистон Республикаси Олий суди Пленуми томонидан 2007 йил 27 июнь куни\n“Баданга қасддан шикаст етказишга оид ишлар бўйича суд амалиёти тўғрисида”ги 6-сонли Қарори қабул қилинган. Мазкур Пленум Қарорида баданга етказилган шикастнинг хусусияти ва оғирлик даражасини аниқлаш, одатда, тиббиёт органлари ваколатига тааллуқли бўлиб, Ўзбекистон Республикаси соғлиқни сақлаш вазирининг 1992 йил 21 октябрдаги буйруғи билан тасдиқланган, баданга етказилган шикаст оғирлигини суд-тиббий йўсинда белгилаш қоидаларига мувофиқ ўтказилиши ҳақида тушунтириш бериб ўтилган. Шу сабабли, баданга шикаст етказилган ҳар бир ҳолда ЖПК 173-моддаси биринчи қисмининг 1-банди талабига кўра суд-тиббиёт экспертизаси тайинланиши ва ўтказилиши шарт бўлиб, унинг хулосаси суд томонидан қайд этилган Қоидалар ва ишнинг бошқа материаллари асосида баҳоланиши лозим. Мазкур тартиб Ўзбекистон Республикаси ЖПКнинг\nСуриштирув, дастлабки тергов органи ва судлар томонидан баданга шикаст етказишга оид ишлар бўйича қилмишни тўғри квалификация қилиш учун айб шакли, баданга шикаст етказиш мотиви, мақсади ва усули, айбдорнинг қилмиши билан келиб чиққан оқибат ўртасида сабабий боғланиш мавжудлиги, шунингдек ишнинг тўғри ҳал этилиши ва айбдорга адолатли жазо белгиланиши учун аҳамиятли бўлган бошқа ҳолатлар батафсил аниқланиши лозим.\nЖиноят кодекси 104-110-моддалари бўйича жавобгарлик айбдорда мазкур моддалар диспозициясида кўрсатилган шикастни бошқа бир одамга ҳуқуққа хилоф равишда етказишга нисбатан қасд (тўғри ёки эгри) мавжуд бўлгандагина келиб чиқади.\nБаданга ҳар қандай оғирлик даражасида қасддан етказилган шикаст учун жавобгарлик айбдорнинг қилмиши билан келиб чиққан, ЖК 104-110-модаларида кўрсатилган оқибатлар ўртасида сабабий боғланиш мавжуд бўлишини тақозо этади. Агар мазкур оқибатлар, гарчи улар айбдорнинг ҳуқуққа хилоф ҳаракатлари билан боғлиқ бўлсада, бироқ организмнинг индивидуал хусусиятлари ёки кўрсатилган тиббий ёрдам тегишлича бўлмаганлиги, жабрланувчининг унга етказилган зиён оғирлашишига сабаб бўлган ўз ҳаракатлари, айбдорнинг қасди билан қамраб олинмаган бошқа ҳолатлар туфайли келиб чиққан бўлса, қилмишни Жиноят кодексининг кўрсатилган моддалари билан квалификация қилиш учун асослар бўлмайди.\nМазкур соҳадаги жиноятлар содир этилишини олдини олиш борасида аввало оилада тўғри тарбияни шакллантириш, сўнг кенг қамровда тарғибот ишларини олиб бориш, фуқароларнинг ҳуқуқий онги ва маданиятини ошириш лозим бўлади.\nЖиноят ишлари бўйича Бухоро шаҳар суди раиси Н. Шаропов\nКиритилди: 23:01 26.02.2021. Ўқилди: 1651 марта. Фикрлар сони: 0 та.


Украина Бош вазири Микола Азаров истеъфо берди\nУкраина парламенти мамлакатда икки ойдирки давом этаётган норозилик чиқишларига барҳам бериш йўллари муҳокама қилинаётган навбатдан ташқари йиғилиши аввалида Бош вазир Микола Азаров истеъфога кетишини маълум қилди.\nЭндиликда собиқ бош вазир истеъфо сабабини юзага чиққан "зиддиятни тинч йўллар билан ҳал қилиш учун томонлар ўртасида сиёсий муросага эришиш йўлида қўшимча имкон яратиш мақсади" билан изоҳлади.\nЎтган ҳафтада президент Виктор Янукович бу лавозимни мухолифат етакчиларидан бири Арсений Яценюкка таклиф қилган, Яценюк эса буни рад этган.\nПарламент йиғилишдан аввал мухолифатнинг уч етакчиси билан учрашган президент Янукович норозилик намойишларини чеклаш тўғрисидаги баҳсли қонунларни бекор қилишга рози эканини билдирди.\nДушанба кунги учрашувда Янукович, шунингдек, агар намойишчилар биноларни эгаллаб олиш ҳамда Киев бош майдонида намойиш ўтказишни бас қилмасалар, ҳибсга олинганларга нисбатан амнистия қўлланилмаслигидан ҳам огоҳлантирди.\nСешанба кунги парламент йиғилиши аввалида матбуотга сўзлаган Адлия вазири Елена Лукаш норозилик чиқишларидаги зўравонликлар учун парламент зиммасидаги жавобгарлик масаласи ҳам бугунги йиғинда муҳокама этилишини айтган.


Kutubxona - Xulio Kortasar. Avtobus (hikoya) / Kiril\nSiz shu sahifadasiz: Xulio Kortasar. Avtobus (hikoya) / Kiril\nМуаллифXулио Кортасар Асар номиАвтобус (ҳикоя)\nТуркумларКутубхона  Xалқлар - Жаҳон/Аргентин адабиёти Бўлимлар - Сеҳрли реализм  Муаллифлар - Xулио Кортасар  Услуб - Наср Шакл - Ҳикоялар Ёзув - Кирил\nТилЎзб ТаржимонМаъсума Аҳмедова Ҳажм39KBБезатишUzgen (admin@kutubxona.com) Қўшилган2014/03/31 Манбаhttp://www.ziyouz.com/index...\nLotin yozuvda Xулио Кортасар\n– Агар малол келмаса, қайтишингизда менга «Оила»ни ола келинг, – дея илтимос қилди сенора Роберта креслода чайқаларкан.\nКлара силжима столчага дориларни териб қўйди ва хонани бирма-бир кўздан кечириб чиқди. Ҳамма нарса жойида, Матилда сенорага қараб ўтиради, оқсоч нима қилиш кераклигини ўзи билади. Энди кетавериш, кун бўйи то тунга қадар бемалол юриш мумкин, дугонаси Кларани кутаяпти, дугоналар мириқиб гаплашади, радио тинглашади, соат беш яримда шоколадли конфетлар билан ширин чой ичишади.\nСоат иккида, халқ ҳали муассасаларга ёпирилиб келмаган маҳал Виля-дел-Паркда бирор кимса кўринмас, кўча ҳувиллаб турар ва ёп-ёруғ эди. Клара пошналарини шахдам тақиллатганича дарахтларнинг узун-узун соялари орасидан йўлига кўндаланг бўлган ноябр қуёшидан қувониб, Тинагаст ва Самудодан тушиб келди. Қиз Сан-Мартин ва Ногойя муюлишида 168-автобусни кутаркан, боши узра чумчуқлар патиллашиб уришаётганини эшитди, Флоренсия услубида ишланган ибодатхона минораси унга қип-қизил ва бошни айлантиргудай баланд туюлди. Ёнидан соацоз дон Луис ўтди, унга таъзим қилди, бу билан илк бора қизнинг келишган қадди-қоматига, қаймоқранг кофтасининг оппоқ ёқаси ва айниқса, янги бошмоқларда чиройли кўринган оёқларига баҳо бергандай бўлди. Xилват кўчадан автобус ғизиллаб келди ва пешиндан кейинги жимжит муюлишда улов тўхтатган ягона йўловчи қизга эшикларини очаркан, зарда билан пишқирди.\nКлара ҳамёни кераксиз майда-чуйдага тўлиб кетганлигидан керакли тангани дарҳол топа қолмади. Миқти кондуктор калта, бесўнақай оёқларини керганича бардош билан хўмрайиб кутиб турди. Клара икки марта: «Менга ўн беш песолик», – деди, – кондуктор бўлса, худди ажаблангандай, унга тикилиб тураверди. Сўнг унга пуштиранг патта узатди, шунда Кларанинг ёдига болаликдаги шеър мисралари тушди, тахминан мана бундай: «Ке, паттангни бер, пушти ёки ҳаворанг, унга довур қўшиғингни айт, бир кўрай». Қиз мийиғида кулди, қаерга ўтирсамикан, деган ўйда чеккароқдан, эҳтиёт эшигининг олдигинасидан жой топди, деразага яқин ўтирган одамлар ичида соддадиллик билан қувонгани каби у ҳам бундан қувонди. Шунда Клара кондуктор яна ундан кўзини узмай қараб турганини пайқади. Автобус муюлишга етганида, кўприкка яқин жойда бурилиши олдидан Кларага ҳайдовчи ҳам қараб қўйди – орқасига қайрилиб қаради ва нигоҳлари уни қийинчиликсиз топди, чунки қиз бир бурчакка тиқилиб олганди. Ҳайдовчи ориқ, сочлари сарғиш бўлиб, турқи оч одамни эслатарди. Ҳайдовчи кондуктор билан нималарнидир пичирлашди, иккалови яна Кларага, кейин бир-бирларига қараб қўйдилар ва автобус одатдагидай бир силкиниб олиб, Чорроарин бўйлаб ғизиллаб кетди.\n«Жинними ўзи булар», – деб ўйлади Клара хавотирланиб. Қиз паттани ҳамёнига соларкан, катта чиннигул дастасини кўтариб олган аёл унинг олдига келиб ўтирганини кўрди. Аёл гуллар узра бошини кўтарди, худди яшил бута-девордан мўралаган сигир сингари Кларага мунис назар ташлади. Клара кўзгусини олди ва қош, лабларини кўздан кечира бошлади. Шунда нимадир гарданини қитиқлади, у яна биров сурбетлик билан менга тикиляптими, дея жаҳли чиқиб, зарда билан бошини кўтариб қаради. Кларадан иикки сантиметрларча нарида, эгнига ёқалари крахмалланган кўйлак кийиб олган, қўлида кўнгилни беҳузур қиладиган қўланса исли дасторгул дастасини тутган бир чолнинг кўзлари ялтираб турарди. Автобуснинг энг охиридаги узун ва яшил ўриндиқда ўтирганларнинг барининг кўзи Кларада эди, худди унга бир нима илашгану, бу нарса уларни ҳайрон қолдирган ва ғашларини келтираётганга ўхшарди, қиз ўзига тикилган нигоҳлардан, димоғига урилган гуллар исидан ўзини йўқотаёзди, муҳими, назарида, мана-мана, бу ҳозир шунчаки ҳазил билан тугайдиганга ўхшарди; масалан, бурнига қоракуя тегди, дейлик. Лекин бурнига ҳеч нима тегмаган, топ-тоза эди; энди ана шу тешиб юборгудай нигоҳлар унга кулгили туюлмай қолди. Назарида Кларага одамлар эмас, гуллар тикилаётганга ўхшаб кетди.\nУ ўзини жуда ноқулай ҳис этди, ўрнидан сирпангандай сал сурилди ва олдидаги ўриндиқнинг эскиб, ситилиб кетган орқасига, эҳтиёт эшигининг ричагига ва: «Тутқични ўзингизга тортиб, ўрнингиздан туринг», деб ёзилган ёзувга тикилиб қолди – ҳарфлар негадир сўзларга унчалик қовушмаётганга ўхшади. У шу тариқа хотиржам ўтириш имконини қўлга киритди. Автобусдагиларнинг янги чиққан йўловчи қизга қарашининг сира ажабланарли жойи йўқ, гуллар қабристонга олиб борилиши табиий-ку ахир – ҳамманинг қўлида гулдаста бўлгани жуда яхши. 168-чи Алвеар касалхонасини ортда қолдириб кетди, Кларадан ўнг томонда Эстрелянинг яйдоқ ерлари ястаниб ётар, лой-балчиққа беланган тўриқ отлар бўйниларида узилган арқонни судраганларича юрарди. Ҳаттоки қуёш ҳам бу манзарани безай олмаган бўлса-да, Клара кўзларини деразадан ололмаётган эди, фақат икки марта кўз қири билан ёнидагиларга тезгина, ҳадик билан қараб қўйди. Қип-қизил атиргул ва карнайгуллар, сал нарироқда эса – жирканч, сўлиб қолган, кўкимтир доғ-дуғли, хира пушти, кир келингуллар турарди. Иккита дераза нарида ўтирган йўловчи ( унга бир қараб, бир қарамасдан ўтирди, мана, яна қараяпти, энди қарамаяпти, йўқ, яна қараяпти), қандайдир мижиғланган нарсага зич қилиб босилган деярли қора чиннигулларни ушлаб ўтирарди. Олдинда, ёнбошда ҳам, – бўйи етган қирғийбурун қизлар биргина сунбулагул ва мойчечак дастасини кўтариб олгандилар; гарчанд қизлар унчалик камбағал кўринмасалар-да (егниларидаги жакетлари яхшигина, қат-қат юбка, тиззасигача келадиган оппоқ пайпоқ кийиб олгандилар), қўлларидаги гулдасталари ночор кўринарди, қизлар Кларага тепадан кеккайиб қарадилар. Шу сурбет мишиқи қизлар одамдан кўзларини олар энди, деб Клара ҳам уларга қаради, бироқ тўртта қорачиқ унга тешиб юборгудай тикилди, кондуктор ҳам Кларадан кўзини узмади, чиннигул кўтариб олган одам ҳам назар солди, бу гуллардан гардани қизиб кетаёзди, ёқаси крахмалланган чол ҳам бурни ерга теккудай, энгашиб унга тикилди, ёнидаги ўспиринлар ҳам улардан қолишмади, – мана, Патернал бекати, ким ўн песолик патта олган бўлса, тушсин.\nҲеч ким тушмади. Бир одам автобусга чаққонлик билан ирғиб чиқди ва йўлида қўлларига қараб, уни кутиб турган кондуктор қаршисига келиб, туриб олди. Йўловчи ўнг қўлида чақа, чап қўли билан пиджагини тортиб тўғрилади. Янги йўловчи ўзига тикилган нигоҳларга эътибор бермай, бир оз тараддудланиб қолди, кейин Клара унинг: «Ўн беш песолик», деганини эшитди. Xудди Кларага ўхшаб, у ҳам ўн беш песолик патта олди. Бироқ кондуктор унга патта бермади. Аксинча янги йўловчи ахири кондукторнинг ўзига қараб турганини пайқаб, чин кўнглидан: «Ўн беш песолик, деяпман-ку!» – демагунича ундан кўзини узмай тикилиб тураверди. Сўнгра йўловчи паттани олди ва кондуктор қайтимини қайтаргунича чиннигуллар ёнидаги бўш жойга «лип» этиб ўтиб олди. Кондуктор йигитга беш сентаво қайтариб берди, худди йўловчининг боши қизиқтираётгандай, унга тепадан қаради; лекин йўловчининг кўзи қора чиннигулларда эди. Гулдаста эгаси янги йўловчининг қараб турганлигини пайқаб, бир-икки марта унга тезгина қайрилиб қаради ва тез ўгирилди, улар ҳали ўзаро тил топишга улгурмасларидан бир-бирларига қарадилар. Сунбулагул кўтариб олган қизлар Кларадан ва автобусга янги чиққан йигитдан кўзларини узмай қонини қайнатди. 168-чи қабристон девори бўйлаб ўтаётиб, ҳамма унга ва Кларага қаради – кўпроқ янги чиққан одамга тикилди, бу одамлар йигитни ва уни, Кларани ҳам нигоҳлари билан тутиб, қўлга олгандай ва уларга, иккита сурбет бир бўлди энди, дегандай қараш қилдилар. Шунақаям бемаънилик бўладими, кап-катта қизлар – анавилар-чи, ёшлари бир жойга бориб қолганига қарамасдан гул опкетишяпти, ўзларига ярашадиган ишни қилишса бўлмайдими, тағин тикилиб қарашларини-чи! Клара янги чиққан одамни ана шу нигоҳлардан ҳимоя қилгиси келди, унга нисбатан юрагида сингилларча илиқлик пайдо бўлди. «Икковимиз ҳам ўн беш песолик патта олдик!» – дегиси келди, – айнан шу нарса уларни яқинлаштиргандек эди. Йигитнинг қўлларига нуқиб, унга маслаҳат бергиси, ёрилгиси келди: «Уларни қаранг, шунақаям безбет бўладими, гуллари орасидан ҳам қарашяпти-я, аҳмоқлар!» У Кларанинг ёнига ўтирса, яхши бўларди; бироқ йигит – гарчанд башарасига қайғу-ғам ажиндан чизиқ тортган бўлса-да, ҳали ёш эди, – дастлаб дуч келган жойни эгаллади. Клара ҳам кулиб, ҳам хижолат тортганича манави қизлар ва келингул кўтариб олган холанинг нигоҳларига бардош беришга қарор қилди; ана энди яна чиннигулли одам қизга маъносиз, хира, худди кўпиктош сингари туссиз нигоҳ ташлади. Клара унга тик қаради, назарида вужуди бўм-бўш бўлиб қолгандай бўлди, шунда бирдан автобусдан тушиб кетгиси келди (нима учун ахир? Қўлида гули бўлмагани учунми?). Клара янги йўловчи ҳам ўзини ноқулай ҳис этаётганини сезди, – йигит уёқ-буёққа аланглади ва орқа томонда ўтирган тўрталовига ҳамда дасторгул кўтариб олган чолга кўзи тушди. Чолнинг нигоҳи Клара томонга ўтди, унинг лаблари, иягида бир он тўхтаб қолди. Олдинда кондуктор ҳам, қизлар ҳам, келингулли хола ҳам диққат билан тикилиб турардилар; шунда янги йўловчи гўё уларни тийиб қўймоқчидай ўша ёққа ўгирилиб олди. «У бечоранинг ҳам гули йўқ экан», – деган бемаъни ўй келди негадир Кларанинг хаёлига. Йигит нима учундир ҳимоясиз кўринар, ўзини ҳар томондан ўраб олаётган совуқ аланга каби нигоҳлардан кўзлари билан ўзини-ўзи мудофаа қилмоқчидай бўларди.\n168-чи тик қияликда, қабристоннинг қатор тизилган устунларига етай деганда, икки йўл айрилишида тезликни янада оширди. Қизлар олдинга ўтиб, эшикка яқин туриб олдилар: уларнинг изидан дасторгул, атиргул, келингуллар саф тортди. Қолганлари орқада тиқилишди ва Клара деразаси олдида анқиган чучмал ислардан кўнгли озди, лекин ичида шунча одам тушиб кетаётганидан қувонди. Боши узра қора чиннигуллар пайдо бўлди; янги йўловчи ёнидаги одамни ўтказиб юборди ва қовушмайгина, ёнбоши билан Кларанинг олдидаги бўш жойга чўкди. Унинг афти ангори тузуккина эди, очиқкўнгил ҳам оддий кўринар ва кўринишидан, чамаси, дорихонадами, бухгалтериядами ёки ҳаттоки конструкторлик бюросида ишларди. Автобус аста тўхтади, эшиклари бир силтаниб, очилди. Янги йўловчи ҳамма тушиб бўлсин, кейин одамга ўхшаб ўтирса бўлади, деган ўйда кутиб турди. Клара ҳам унга ўхшаб, тоқат қилиб кутди ва ичида чиннигуллар, келингулларни тезроқ туша қолишса эди, дея шоширди. Эшик очиқ эди, аммо ҳамма йўлда туриб олганича янги йўловчи билан Кларадан кўз узмасди – тушмасдан, худди ер тагидан шамол туриб, бутун гулдастани чайқатгандай тебранган гуллар орасидан уларга мўралардилар. Ниҳоят атиргуллар, чиннигуллар ҳам, орқа ўтирғичдаги гулдасталар ҳам, қизлар ҳам, дасторгулларини олиб, чол ҳам тушиб кетди. Фақат автобусда Клара билан янги йўловчи қолди ва 168-чи мўъжазроқ, дилкашроқ, туссизроқ бўлиб қолди. Клара севиниб кетди ва гарчанд атрофда жой кўп эканлигига қарамай, янги йўловчи унинг ёнига келиб ўтирганлигидан ажабланмади. Йигит ўтирди ва улар бошларини эгганларича қўлларига қарадилар. Қўллар, шунчаки қўллар, оддий, бўм-бўш, гули йўқ қўллар.\n– Қабристон! – қичқирди кондуктор .\nКлара ҳам, ёнидаги қўшниси ҳам қатъий нигоҳлари билан тушунарли жавоб қайтардилар: «Бизнинг паттамиз – ўн беш песолик». Улар бундай демадилар, фақат хаёлларидан ўтди, бўлди-да!\nБироқ эшик ёпилмади, кондуктор уларнинг олдига келди.\n– Қабристон! – деди у уларга нималарнидир уқтирмоқчи бўлгандай.\nЙигит кондукторга қарамади, Кларанинг эса унга раҳми келди.\n– Мен Ретирогача бораман, – деди қиз паттасини кўрсатиб. «Ке, паттангни бер, пушти ёки ҳаворанг». Ҳайдовчи уларга қарайман, деб ўтирган жойидан тушиб кетай деди; кондуктор журъацизлик билан орқасига ўгирилди-да, қўлини силкиди. Яна эшиклар силтанди – ҳеч ким автобусга чиқмади, –168-чи худди занжирини узгандай, олға елди, шунда Клара қўрққанидан юраги орқасига тортиб кетди. Кондуктор ялтироқ тутқични ушлаб, кабина олдида турганича уларга маъноли тикилиб турарди. Улар ҳам Доррего муюлишига етгунча кондуктордан кўзларини узмай кетавердилар, бир пайт Клара, ёнидаги қўшниси олд томондан бу қилиғи кўринмаслигидан фойдаланиб, астагина кафтини унинг қўлларига қўяётганлигини сезди. Кафти майин, иссиқ эди, Клара қўлларини тиззаси томонга сурди-ю, аммо қимирламади. Ойна ортида шамол ҳуштак чалди.\n– Шунча одам, – деди секингина йигит. – Ҳаммаси тушиб кетди.\n– Улар қабристонга келишаётган эди, гуллари билан, – изоҳ берди Клара. – Шанба кунлари кўп боришади.\n– Албатта, лекин ҳар ҳолда...\n–Ҳа, ғалати. Сездингизми?\n– Сездим, – деди йигит.– Сиз ҳам шундай ҳолатга тушдингизми? Шундай бўлди, кўрдим.\n– Жуда ғалати. Ҳозир ҳеч ким чиқмайди.\nШофёр шлагбаумга яқинлашиб, шартта тўхтади. Улар автобуснинг кескин залпидан олдинга қалқиб кетдилар ва бу силкинишдан енгил тортгандай бўлдилар. Автобус худди кимнингдир баҳайбат гавдаси сингари силкинди.\n– Мен Ретирогача бораман, – деди Клара.\nКондуктор жойида узоқ туриб қолди – шофёр билан жанжаллашди. Сўнгра шофёрнинг (улар томонга қараётганларини яширганча) ўзлари томонга келаётганини кўрдилар; кондуктор унинг изидан келмоқда эди. Клара шофёр билан кондуктор ёнидаги ҳамроҳига тикилиб қолганларини, йигит эса худди жанг олдидан қилгани сингари қаддини ростлаётганини сезди. Йигитнинг оёқлари қалтиради, қизнинг кифтига тегиб турган елкаси сесканди. Шу пайт поезд ваҳима билан чинқирди, кўкни қоп-қора тутун қоплади. Вагонларнинг тарақа-туруғи бари овозларни ва улардан икки қадам нарида – гўё сакрашга чоғланиб, пастга аста энгашган шофёрнинг сўзларини ҳам босиб кетди. Кондуктор шофёрнинг елкасидан чангаллаб олди-да, сўнгги вагон темирларни жаранглатганча уларнинг яқингинасидан ўтиб кетгунига қадар кўтарилиб турган шлагбаум томонга қўлини ниқтади. Шофёр лабларини қисди, тез жойига ўтирди ва 168-чи жаҳл билан ўрнидан қўзғалди, бир силкиниб, темир йўлни кесиб ўтди, сўнг қияликка кўтарилди.\nКларани ҳамроҳининг мушаклари бўшашди ва жойидан сал пастроққа силжиди.\n– Бунақасини сира кўрмаганман, – деди йигит ўзига-ўзи сўзлангандай.\nКлара йиғлаб юборай-йиғлаб юборай деди. Йиғлаш осон, аммо бунинг сира кераги йўқ эди. Қиз буни ўйламаётган эди, у қўрқинчли ҳеч гап йўқлигини, айтиш мумкинки, бўм-бўш автобусда, биттагина ҳамроҳи билан кетаётганлигини тушунган, умуман олганда, фақат қўнғироқни боссанг бўлди, дуч келган бурчакда тушиб қолсанг бўлади. Ҳа, шундай кетаётганининг ҳам ёмон томони йўқ, фақат автобусдан қандай тушаман, йигит қўлларидан қўлларимни қандай суғуриб оламан, деган ўй қизни қийнамоқда эди.\n– Мен қўрқяпман, – деди шунчаки Клара. – Лоақал гунафша тақиб олганимдаям майли эди!\nЙигит қизга, унинг жўнгина кофтасига кўз ташлади.\n– Мен баъзида кўйлагим тугмаси илгагига ясмин қадаб қўярдим, – деди йигит. – Бугун шошдим-да, улгурмадим.\n– Аттанг! Умуман- биз Ретирога кетяпмизку-я.\n– Албатта, Ретирога.\nУлар гаплашиб кетдилар. Гапимиз узилиб қолмасин тағин, деб гапиравердилар, гапиравердилар, нима ҳақда сўзлашаётганларининг аҳамияти ҳам йўқ эди.\n– Деразани очмайсизми? Жуда дим бўлиб кетди.\nУ қизга таажжуб билан қаради; афтидан, йигит жунжикаётганга ўхшарди. Кондуктор шофёр билан гаплашиб олиб, уларни зимдан кузатмоқда эди. 168-чи йўлда бирор марта ҳам тўхтамади, энди Каннинг ва Санта-Фе муюлишига бурилди.\n– Буниси очилмайди, – деди йигит. – Кўряпсизми, фақат биз томондагиси очиқ эмас. Бу ерда эҳтиёт эшиги бор.\n– А! – деди қиз.\n– Балки бошқа жойга ўтирақолармиз?\n– Ҳожати йўқ. – Қиз унинг қўлини сиқди, туришига қўймади. – Яхшиси, тинчгина жойимизда ўтираверайлик.\n– Бўлмаса, бошқасини, олдидагисини очамиз.\n– Йўғ-е, керак эмас, қўйинг!\nЙигит, қиз яна гапирмоқчидир, деб ўйлади, лекин Клара негадир ғужанак бўлиб, ўша ёққа, уларга аччиқ қаҳр-ғазаб билан нигоҳ ташланаётган олдинга қарамаслик учун ҳам ҳамроҳининг юзига тикилди. Йигит қизнинг тиззаларига иккинчи қўлини қўйди, Клара ҳам ўз қўлларини яқин олиб борди, энди улар бармоқларнинг бир-бирига тегиши билан, кафтлар ҳарорати билан гаплаша бошладилар.\n– Мен жудаям паришонхотирман, – деди журъацизлик билан Клара. – Ҳаммасини олдим, деб ўйлайсану, барибир ниманидир эсдан чиқарган бўласан.\n– Ахир бу эсимизда йўқ эди-да.\n– Ҳа, майли. Ўша одамларнинг ҳаммаси, айниқса, анави қизларнинг бизга қандай ажабланиб қараганларини кўрдингизми, ўлаёздим-а!\n– Менам, – деб қизнинг гапини илиб кетди йигит. – Эсингиздами, уларнинг бари худди келишиб олишгандай, биздан кўзларини узмадилар-а!\n– Ҳа-ҳа! Топганлари бетайин гул-ку, керилганларига ўлайми!\n– Чунки бизга бошқалар ҳам ажабланиб қарашди-да, – деди аччиқланиб йигит. – Айниқса, чиннигуллари мижиғланган анави қушбурун чолни айтмайсизми. Олдин ўша чол бошлади-да, кейин бошқалар ҳам қарашга тушди. Орқадагиларни-ку, кўрмадим. Фаҳмлаяпсизми, ҳаммаси-я?..\n– Ҳаммаси, – дея жавоб берди Клара. – Мен буни дарров тушундим. Ўзим Ногойя билан Сан-Мартин муюлишида чиқдим. Уёқ-буёққа разм солсам, ҳаммаси бирдан мендан кўзларини узмай қолишди, денг.\n– Xайрият-е, тушиб кетишди!\nПуейрредон. 168-чи бирдан таққа тўхтади. Баланд уйчадаги йўлни тартибга солувчи мулат худди худога илтижо қилгандай, қўлларини хоч қилиб, кенг ёйди. Шофёр ўрнидан аста тушди, кондуктор унинг енгидан тортмоқчи бўлди, бироқ шофёр бунга қўймади ва бир йигитга, бир қизга қараганича автобус ичида юра бошлади. У қаддини ростлади, нам лаблари титради. «Йўлни бўшат!» – деб қичқирди кондуктор ғалати овозда. Автобус ортида ўнлаб машиналар гудок чалиб ҳайқирди, шунда шофёр алам билан жойига қўрқа-писа ўтирди. Кондуктор дам-бадам бир Кларага, бир ёнидаги йигитга назар ташлаганича шофёрнинг қулоғига нималарнидир шивирлади.\n– Агар сиз бўлмаганингизда... – аста деди Клара. – Агар сиз бўлмаганингизда, мен бир амаллаб тушиб кетган бўлардим.\n– Сиз ахир Ретирога кетяпсиз-ку, – деди таажжубланиб йигит.\n– Ҳа, мен меҳмонга кетяпман. Барибир, тушиб қолган бўлардим.\n– Мен ўн беш песолик патта олганман, – деди йигит. – Ретирогача.\n– Мен ҳам. Ёмон томони, кейингисини кутишга тўғри келарди-да...\n– Албатта, кейин унисига чиқиб бўлармиди-йўқмиди, худо билади.\n– Эҳтимол. Ҳозир бирор жойга бориш қийин бўлиб қолди. Метрода нималар бўлганини эшитдингизми?\n– Даҳшат! Бир жойга бораман, деб йўлга чиқсанг, ишлагандан кўпроқ чарчайсан.\nЯшил, ёруғ ҳаво машинани тўлдирди, йўл-йўлакай музейнинг қизғиш деворлари, сўнгра – ҳуқуқшунослик факултетининг янги биноси лип-лип этиб ўтиб кетди, шунда 168-чи тезроқ маршрутини тугатишга сабри чидамагандай, Леандро Алем бўйлаб учиб кетди. Икки марта тартибга солувчи йўлни тўсди, икки марта шофёр сакрамоққа чоғланди, иккинчи мартасида ҳам кондуктор уни қўймади, ўртада туриб олганича, худди оғриқдан силкигандай, ғазаб билан бошини чайқади. Клара тиззаларини кўксига босди, ҳамроҳи унинг қўлларини қўйиб юборди, шунда қиз йигит қўлларининг суяклари туртиб чиққанлигини ва унда йўғон томирлар бўртиб турганлигини кўрди. Клара ҳозирга довур эркак қўлларининг бу қадар кучли нафрат билан муштга айланганлигини кўрмаган эди, қиз қўрққанидан индамай қолди, ана шу оғир муштларга бўйсунди. Шунда қиз ҳозир бирор жойга бориш қанчалик машаққат бўлиб қолганлиги ҳақида, Май майдонидаги турнақатор навбатлар ҳақида, одамларнинг қанчалик ваҳшийлашиб кетганликлари, ҳозир қанчалик сабр-тоқатли бўлиш кераклиги ҳақида эзмаланиб гапираверди, гапираверди. Қиз бирдан жим бўлиб қолди, шунда улар темир йўл панжарасини кўриб қолдилар. Йигит ҳамёнини чиқариб ичини тита бошлади, унинг бармоқлари титради.\n– Озгина қолди, - деди қиз қаддини ростлаб.– Етиб қолдик.\n– Ҳа. Бурилдикми, тез ўрнингиздан туринг-да, тушинг!\n– Бўпти. Майдоннинг ўзида.\n– Мана-мана. Бекат – нарироқда, Инглиз минорасида. Сиз олдин тушасиз, кейин – мен.\n– Йўқ, мен – кейин тушаман, шундай қилиш керак. Бурилдик дегунча, мен сизни ўтказиб юбораман. Тезроқ қимирланг, зинанинг пастига тушиб олинг. Мен орқангизда тураман.\n– Яхши, – деди Клара йигитга безовталаниб қараб.– Раҳмат.\nШунда улар қандай ўринларидан туришни ҳамда эшиккача бўлган масофани чамалаганларича режа тузишга киришдилар. Улар муюлишга етганда, автобусдан «лип» этиб, сакраб тушиш осонроқ бўлади, деб мўлжал қилдилар. 168-чи майдоннинг ўзида, ойналарини дириллатганича, бор тезлиги билан бурилди. Ҳамроҳи ўрнидан ирғиб турди, Клара зинада безовта бўлиб туриб қолди, йигит орқасидан уни пана қилди. Қиз қаттиқ қалтираганича эшикка, қора йўл-йўл резина тасмасига ва ойнадаги кир квадратларга қаради; у бошқа ҳеч нимани кўргиси келмаётган эди. Йигитнинг оғир-оғир нафаси унинг сочларига тегмоқда эди. Бирдан автобус бир силкинди-да, ёнбошига сурилиб, тўхтаб қолди – эшик очилди-ю, ҳайдовчи қўлларини олдинга чўзганича, автобус ўртасида югурди. Бу орада Клара пастга, майдонга сакрашга, тушишга улгурган эди, орқасига ўгирилиб, ҳамроҳининг пастга сакраётганлигини, автобус эшиклари қаҳр билан ёпилганини кўрди. Қора резина тасма ҳайдовчининг қўлларини, оппоқ, тик бармоқларини қисиб қолди. Ойнадан кондуктор нинг рулга қорни билан ётиб олганича, шофёрни чиқариб юбормаслик учун эшикни ёпадиган ричаг томон интилгани кўриниб турарди.\nҲамроҳи Кларанинг қўлидан ушлаб олди ва улар болалар билан музқаймоқ сотувчиларига эпчиллик билан чап бериб, майдондан ўтдилар. Улар индамай, бир-бирларига қарамасдан кетмоқда, бироқ хурсандликларидан титрамоқда эдилар. Кларанинг кўзлари ўт-ўланларни ҳам, тўгарак гулзорни ҳам элас-елас илғар, итоат билан йигит изидан борар, ёқимли шабада юзларига урилмоқда эди. Девор тагида гул сотилмоқда эди. Кларанинг ҳамроҳи харракда турган гул савати қаршисида тўхтади ва капалакгуллардан икки дастасини танлаб олди. Йигит Кларага гулдасталардан бирини, сўнг – иккинчисини узатди, ҳамёнини чиқариб, гул учун ҳақ тўлади ва қиздан ўзининг гулини олди. Улар йўлда давом этдилар (йигит қизнинг қўлидан ушлаб олмади), энди иккаловининг ҳам қўлларида гуллари бор, шундан бахтиёр эдилар.\n↑ Песо – Аргентина пул бирлиги.\n"http://www.kutubxona.com/wiki/index.php?title=Xulio_Kortasar._Avtobus_(hikoya)_/_Kiril&oldid=14476" dan olindi


Қудратли туркман генерали мақомидан айрилди\nТуркманистон президенти хавфсизлик хизмати раҳбари, мамлакатдаги энг қудратли шахслардан бири ҳисоблаб келинган Оқмурод Ражабов ўз лавозимидан озод этилди.\nТуркманистон президенти Қурбонқули Бердимуҳаммедовнинг бу ҳақдаги қарори давлат телевидениеси орқали эълон қилинди.\nРасман О.Ражабов бошқа ишга ўтгани муносабати билан ишдан бўшатилгани айтилмоқда. Лекин унга қандай янги иш берилгани ҳозирча номаълум бўлиб турибди.\nТуркманистон раҳбари Сапармурод Ниёзов оламдан ўтган пайтда унинг ёнида шахсий врачи, ҳозирги президент Қ.Бердимуҳаммедов ва Туркманбоши ёнида қарийб 17 йил ишлаган хавфсизлик хизмати бошлиғи, генерал О.Ражабов бўлгани айтилади. Энди эса қудратли генерал Туркманистон сиёсий саҳнасини тарк этмоқда.\nТуркманистон ҳукуматининг собиқ амалдори Нурмуҳаммад Ҳанамов О.Ражабов туркман сиëсий саҳнасини узил-кесил тарк этганини тахмин қилди.\n“Ражабов Ниëзов даврида иккинчи одам ҳисобланар эди. Ҳатто у тор доираларда Туркманистоннинг учинчи президенти менман, деб айтгани ҳақида ҳам биламиз. Икки қўчқорнинг боши бир қозонда қайнамаганидек, Бердимуҳаммедов Ражабовнинг баҳридан ўтишга қарор қилган”, - дейди Н.Ҳанамов.\nМарказий Осиë ва Кавказ масалалари бўйича таҳлилчи Артём Улунян эса О.Ражабов тақдири ҳали буткул ҳал бўлмаганини айтар экан, у кадрлар масаласи билан боғлиқ бирор юқори лавозимга тайинланиши ҳам мумкинлигини билдирди.\nЖамиятшунос олим Фарҳод Илëсов ҳам энди О.Ражабовнинг сиёсий карьераси ниҳоясига етгани, у ҳеч бир тарзда ҳукуматга қайтмаслигини таъкидлади.\n“Москвадаги КГБ мактабини тугатган О.Ражабов 1990 йилдан бери Туркманистон президенти хавфсизлик хизматини бошқариб келди. У мамлакатдаги қудратли одам ҳисобланар ва унинг кадрлар масаласида президентга йўл-йўриқ кўрсатгани ҳақида туркман жамиятида афсоналар юрарди”, - дейди Ф.Илёсов.\nКузатувчилар О.Ражабовнинг ишдан олиниши Россия президенти Владимир Путиннинг Туркманистонга ташрифидан уч кун ўтмаёқ амалга оширилиши шунчаки тасодиф эмаслигини айтмоқда.\nАртём Улуняннинг таъкидлашича, О.Ражабовнинг туркман сиëсий саҳнасидан кетиши амалдаги президент Қ.Бердимуҳаммедов мавқеи мустаҳкамланаëтганидан далолатдир.


Депутатлик сўрови инсон ва жамият манфаатига тақдирига дахлдор - Ўзбекистон овози газетаси\nДепутатга берилган ваколатлар орасида депутатлик сўрови алоҳида аҳамиятга эга. Негаки, унда кўтарилаётган ҳар бир масала ортида, энг аввало, инсон тақдири, кўпчиликнинг манфаатлари туради. Қолаверса, бу тизим одамларнинг партияга ишончини оширишга хизмат қилади.\nБугун Бухоро вилояти бўйича партиямиздан сайланган 90 нафар депутат фаолият олиб бормоқда. Улардан 15 нафари вилоят, 75 нафари туман ва шаҳар Кенгашлари депутатларидир. Бу рақамлар партия ва унинг ғояларига сайловчилар томонидан катта ишонч билдирилганини кўрсатади, албатта. Лекин бугун сайловчи партиямизга депутатларнинг сонига қараб эмас, балки уларнинг ишига, фаолиятининг самарадорлигига қараб баҳо беради. Шу боис бор имконият ҳамда мавжуд салоҳиятдан самарали фойдаланиш олдимизда турган энг муҳим вазифалардан бири, десак хато бўлмайди.\nЖорий йилнинг 6 ойида халқ депутатлари вилоят, туман (шаҳар) Кенгашларидаги партия депутатлик гуруҳи ва аъзолари томонидан жами 142 та депутатлик сўрови ижро органлари мансабдор шахсларига юборилди. Шундан 128 таси ижобий ҳал этилди.\nМасалан, халқ депутатлари вилоят Кенгаши депутати Акбар Фазилов Бухоро шаҳридаги Ҳамид Олимжон кўчасида яшовчи Ҳусан Файзиев билан суҳбатда у юрак хасталиги бўйича даволаниш учун тиббиёт бирлашмасидан ордер олишга қийналаётган экан. Депутат вилоят соғлиқни сақлаш бошқармаси бошлиғига депутат сўрови билан чиқди ва муаммо ҳал бўлди.\nШунингдек, Бухоро шаҳрида яшовчи Баҳодир Афаков ногиронлик аравачасига муҳтожлигини билдирди. Депутат Акбар Фазилов вилоят соғлиқни сақлаш бошқармаси бошлиғи И.Нарзиевга шу ҳақда депутатлик сўрови юборди, фуқарога ногиронлик аравачаси етказиб берилди.\nХалқ депутатлари Бухоро шаҳар кенгаши депутати Шамсиддин Яхшиев ҳам хонадонма-хонадон юриб, аҳолини ўйлантираётган муаммоларни ўрганмоқда. 2020 йилнинг 27 апрелида бўлиб ўтган табиий офат натижасида Шафтолизор кўчасидаги 1958 йилда ўрнатилган сим ёғочларга қаттиқ шикаст етганди. Кўчадаги айрим уйларнинг ҳовлисидаги электр симлари узилиб тушганди. Ҳатто аксарият сим ёғочлар ҳовли ичида қолиб кетгани ҳам рост. Вазиятни ўрганган депутат масала ечимини ортга суриб бўлмаслгини билди. Бухоро шаҳар электр тармоқлари корхонаси раҳбарига симёғочларни янгилаб, уларни аҳоли хонадонидан хавфсиз, узоқроқ масофада ўрнатишда амалий ёрдам сўраб, депутат сўрови юборди. Мазкур депутатлик сўровига жавоб вақтида келди. Бироқ, унда аниқ жавоб берилмади. Депутат қайта-қайта юборган депутатлик сўровига худди шу тарзда жавоб қайтарилмоқда. Муаммо эса ечимини топгани йўқ. Аммо депутат ҳам ҳаракатдан тўхтагани йўқ.\nИш бор жойда камчилик ҳам бўлади. Таҳлиллар кўрсатяптики, депутатларимизнинг 3 фоизи ҳали биронта ҳам депутатлик сўрови чиқармаган. Биз ёш депутатларга йўл-йўриқ кўрсатилиб, тажрибали депутатлар фаолиятини намуна қилишга тўғри келмоқда.\nЯна бир масала. Хўш, ижроия органлари депутатлик сўровларига ўз вақтида асослантирилган тарзда тушунтиришлар бераяптими?\nАйтиш жоизки, депутатлик сўровларига ўз вақтида жавоб қайтарилмоқда. Аммо айрим жавобларда аниқлик йўқлиги кишини ўйга толдиради. Жавоб келибди, дея хатжилдни очамизу, “...сўраган масалангиз кейинги йилда ўрганилади..”, ёки “...мурожаатингизга кўра, маълум қиламизки, йўлни таъмирлаш кейинги йилда давлат дастурига киритилади,” каби жавоблардан кўнгил тўлмайди. Чунки кейинги йили дастурга кирмай қолиши ҳам мумкин. Шунинг учун ҳам масала депутат назоратидан олинмайди. Хафсаламиз пир бўлади. Буни қандай изоҳлаш мумкин? Янада аниқроғи, ўз масаласи ечимида депутатга умид боғлаган сайловчига нима, деб жавоб қайтаришга ҳайрон қоласан киши.\nШу ўринда танганинг иккинчи томонига ҳам назар ташлаш керак бўлади. Ўрганишлар депутатлик сўровлари сифатини оширишни тақозо этаётганини кўрсатмоқда. Афсуски, депутатлик сўрови предмети, юбориш субъекти, қўйиладиган масала долзарблигини белгилаш билан боғлиқ масалаларига барча депутатлар ҳам етарли эътибор бермаяпти.\nБугун мамлакатимизда сиёсий партияларнинг демократик ислоҳотлар жараёнида иштироки сезиларли даражада кучайиб бормоқда. Аммо шиддат билан ўзгараётган ҳаёт, партиямиз фаолиятини ҳам янги босқичга кўтариш, янада ташаббускор ва фаол бўлиш, халққа тобора яқинлашишни талаб этаётир. Бунинг учун вилоят, туман ва шаҳар партия кенгашлари, халқ депутатлари маҳаллий Кенгашларидаги депутатлик гуруҳларимиз кўпроқ ташаббус кўрсатиши, кўпчиликни ўйлантириб келаётган муаммоларни ҳал қилиш таклифлари билан чиқиши зарур. Ана шундагина бизга ишониб овоз бериб сайлаган сайловчилар ишончини оқлай оламиз.


Клубларнинг антиқа раҳбарлари\nҲозирги кунда клуб президентларининг жамоа ривожланиши учун қўшадиган ҳиссаси катта. Улар томонидан қабул қилинадиган қарорлар эса, жамоанинг келажагини белгилаб беради. Шундай бўлсада, айрим клуб раҳбарлари борки, уларнинг тутган йўллари кўпчиликни ҳайратда қолдиради. Бугун футбол тарихидаги энг ноодатий раҳбарлари ҳақида сўз боради.\nИталиянинг «Наполи» клуби президенти нафақат футбол оламида, балки Кино оламида ҳам жуда машхур. У ўз фаолияти давомида 100 дан ортиқ фильмларга ҳомийлик қилибгина қолмай, уларнинг сувратга олиш жараёнида бевосита иштирок этган.\nКино оламида ортирилган тажриба эвазига Де Лаурентис ОАВ билан бўладиган учрашувларда ажойиб интервьюлар билан ҳаммани ҳайратда қолдиришни хуш кўради. Биз у томонидан айтилган энг машхур сўзларни эътиборингизга ҳавола қиламиз.\n«Мухлислар мендан нега катта трансферларни амалга оширмайсиз деб сўрашади. Жавоби жуда оддий. Нима учун ўз миллионларимни трансферларга сарфлашим керак? Мухлислар учунми? Ахир улар ҳам доиммо клубнинг оргинал футболкаларини ҳарид қилишмайдику! Мендан траснферларни талаб қилишади, бироқ клуб футболкаларини соҳтасини сотиб олишади!»\n«Эдинсон Каванини ортга қайтариш? Ҳазиллашяпсизми? Кечаги овқатни бугун истиб еганингиз билан унинг аввалги таъмини ҳис эта олмайсиз»\n«Лаънати Райола! У жуда ёқимсиз инсон. Айнан унинг очкўзлиги туфайли трансферлар амалга ошмоқда. Ҳозирда у яна бир футболчимга кўз тикиб юрганидан хабарим бор. Райола фақат менинг ўлигим устидан ўтибгина клубдан футболчиларни олиб кетиши мумкин»\n“Игуаин мен сабабли «Наполи»ни тарк этгани ҳақида интервью берибди. Қизиқ, нега шу ишни эртароқ амалга оширмади. Мен ёмон бўлсам, нима учун менга шунча йил чидаб келди? Бундан кўриниб турибдики, у ёки актиёр, ёки иккиюзламачи. Мен Кино соҳасини яхши тушунганим учун ундан актиёр чиқмаслигини биламан. Демак у иккиюзламачи!”\n«Атлетико Мадрид» клуби тарихидаги энг кучли президентлардан бири. У ўзи истаганича қарорлар қабул қилар, журналистларни омма олдида ҳақорат қилар, базан очиқчасига муштлашиб кетар эди.\nХесус «Атлетико Мадрид»ни 1996-йилда «Ла Лига»да ғолиб чиқишида катта рўл ўйнага. Айнан унинг даврида клуб базаси ва стадиони энг замонавий анжомлар билан жиҳозланибгина қолмай, клуб академиясида ҳам жуда катта ҳажмдаги иш олиб борилган.\nШунга қарамасдан у томонидан айтилган ўткир сўзлар ҳали-ҳамон трендда\n«Аякс жамаосига эътибор қаратинг! Чапда 4 та қора танли футболчи. Ўнг томонда ҳам 5 та қоратанли футболчи. Нима бу Конго терма жамоасими?!»\n«Бугунги мағлубиятдан сўнг, футболчиларни стадионга олиб чиқиб автоматда ўққа тутиш керак. Уларнинг барчаси нодон ва жуда пулга ўч. Футбол бу ўйин эмас, унда ғалаба ва мағлубиятнинг таъсири икки хил»\nХесус Хилга шифокорлар стадионга боришни маън этган бўлсада, у ўз билганича иш тутишда давом этаверди ва оқибатда юрак ҳуружи сабабли дунёни тарк этди. У клуб тарихидаги енг номдор шахслардан бири сифатида мухлислар хотирасида абадий қолмши аниқ!\nДавлат раҳбари ва «Милан» жамоасининг президенти сифатида деярли 20 йил давомида иш олиб борган Силвио 2500 бор 160 та сабаб туфали суд залида қонун олдида жавоб беришга мажбур бўлган.\nИшбилармон шу кунга қадар суд ишларини ортидан 200 миллон евро зарар кўрган бўлсада, бирор маротаба жиноий жавобгарликка тортилмагани унинг нақадар аёр инсон эканлигигдан далолат.\nУнинг жиноий ўтмишига қарамасдан, «Милан» жамоаси ўсишдан тўхтаб қолгани йўқ. Бир неча бор ЕЧЛда ғолиб чиққан «Милан» дунёнинг энг қудратли клубларидан бирига айлана олди. Силвио атрофидаги гап-сўзларга қарамасдан, «Милан» мухлислари уни ҳурмат қилишади.\nРуминиянинг «Стяуа» клуби президенти Жижи Бекали ўз интервьюларида мафияга алоқадор инсон эканлигини яшириб ўтирмайди.\nБундан ташқари, Бекали «Стяуа» раҳбари бўлгач, клубнинг аёллар жамоасини тарқатиб юборади. Бу ҳам етмаганидек, футболчиларни клуб базасига қўл телефонида келишини таъқиқлаб қўяди.\nБоз устига, у бир жинсли турмушга қарши қаттиқ кураш олиб борадиган жамиятнинг ҳам президенти саналади. Чўрткесар ва қайсарлиги билан донг таратган Бекали ўз интервьюларида бундай инсонларнинг футбол ўйнашга ҳаққи йўқлигини ва агарда Руминия чемпионатида шундай футболчи пайдо бўлса, унинг ҳолига маймунлар йиғлашини кўп бор таъкидалаб ўтган. Энди у томонидан берилган қизиқарли интервьюларидан бирини култириб ўтамиз.\n“Мен «Аякс» президенти билан учрашдим, бироқ у билан тушлик қилишдан бош тортдим. Нега дейсизми? Ахир у жуда арзон пойабзал кийиб олган эди.ОчиғИ бундай инсонлар билан сўзлашишдан ҳам маъни йўқ”\n"Очиғи аёл зотининг қадами етган жойдан қочиш лозим! Мен уз пулларимни клуб учун сарфлаябманми демак истаганимча қарор қабул қилишим мумкин."\n"Мен миллатчиман! Бизнинг чемпионатда бошқа ирқ вакиллари учун жой йўқ! Эътибор беринг бирорта румин асосий таркиб футболчиси эмас"\nКиритилган сана: 12.09.2019 02:05.\nЎқилди: 3971 марта.


Digital Knowledge Co. Ltd делегацияси ХТВда музокаралар ўтказди\n2019.05.30 | Янгиликлар\nDigital Knowledge Co. Ltd (Япония) компанияси делегацияси Ўзбекистон Республикаси Халқ таълими вазирлигида учрашув ўтказди.\nХалқ таълими вазирлиги ва Digital Knowledge Co. Ltd. компанияси Япония халқаро ҳамкорлик агентлиги (JICA) молиявий кўмагида таълимни бошқаришнинг электрон тизимини жорий этиш бўйича қўшма лойиҳани ишга туширишяпти.\nJICA мазкур ташаббусни юртимизда амалга ошириш учун $1 млн. миқдорида грант ажратди. Лойиҳа давлат-хусусий шерикчилик шаклида амалга оширилади.\nУчрашув доирасида Япония Ўзбекистоннинг ишончли ҳамкор эканлиги ва янги лойиҳа кунчиқар мамлакатнинг таълим тизимидаги тажрибасини ўрганишга кўмак бериши таъкидланди.\nDigital Knowledge Co. Ltd Президенти Хага Хироаки сўзларига кўра, Японияда таълим сифати юқори эканлиги таъкидланса ҳам, тизимда кўплаб муаммолар мавжуд. “Уларга ечим топишда ахборот технологияларидан кенг фойдаланишга ҳаракат қилинмоқда”, - деди у.\nХалқ таълими вазирлиги ва Digital Knowledge Co. Ltd. компанияси вакиллари томонидан янги лойиҳани мамлакатимизда амалга оширишнинг асосий босқичлари муҳокама этилди. Таъкидланишича, лойиҳа доирасида мамлакатимизда таълимни бошқарув тизими жорий этилади. Шу билан бирга япон дарсликлари ва таълим материалларини таржима қилиш ва мослаштириш бўйича иш олиб борилади.\nХТВ вакиллари япониялик ҳамкорларни лойиҳа доирасида маҳаллий мутахассисларни тайёрлашга катта эътибор қаратишга чорлади.